Jangan biarkan pertembungan tsunami politik dan gelombang pandemik

DEWAN Perniagaan Melayu Malaysia (DEWAN MELAYU) memandang serius perkembangan ekonomi dan politik mutakhir ini yang berpotensi memberi pukulan maut buat komuniti niaga Melayu yang sebahagian besarnya sudah nyawa-nyawa ikan.

2. Kebimbangan DEWAN MELAYU ini telahpun dinyatakan dalam pelbagai laporan akhbar serta media apabila kajian kami sendiri menunjukkan 93.4 peratus di kalangan peniaga dan usahawan Melayu dan Bumiputera telah terjejas dalam PKP 3.0 dan PPN ini yang sedang berlangsung. Kegusaran ini seterusnya diperkuatkan lagi dengan laporan-laporan seperti berikut:

a. Kenyataan YB Menteri Kementerian Pembangunan Keusahawanan dan Koperasi, Datuk Seri Wan Junaidi Tuanku Jaafar melaporkan sejumlah 284,200 (49 peratus) daripada 580,000 Pengusahaniaga Mikro, Kecil dan Sederhana (PMKS) bakal mengalami kegagalan langsung (total) serta akan menyumbang kepada tujuh juta penganggur sekiranya PKP berlanjutan sehingga Ogos 2021;

b. Industries Unite, pertubuhan yang mewakili 115 Persatuan Perdagangan dan Dewan Perdagangan yang melibatkan 3.3 juta peniaga, mengatakan ekonomi negara sudah ditahap ‘breaking point’, justeru menuntut tindakan tuntas termasuk menggali strategi baharu bagi membolehkan ekonomi dapat dibuka sepenuhnya lebih awal;

c. The Economist Normalcy Index mengunjurkan Malaysia sebagai negara terakhir daripada 50 kuasa ekonomi dunia yang akan pulih daripada wabak COVID-19.

3. Kenyataan di atas sudah tentulah berasaskan kepada senario semasa yang kelam-kabut. Antaranya ialah keputusan-keputusan antara kementerian yang sering berubah-ubah akibat daripada tekanan oleh pihak-pihak tertentu demi kepentingan masing-masing. Ini telah menyebabkan kurangnya ketegasan dalam melaksanakan ketetapan atau perintah yang telah dibuat. Sikap ‘kerajaan tahu semua’ sehingga sanggup memencilkan suara-suara yang mewakili kepentingan rakyat sehingga menjurus kepada keputusan yang berat sebelah yang acap kali terpaksa diperbetulkan sehingga menjejaskan kredibiliti kerajaan.

4. Rakyat juga menjadi mangsa kurangnya kesepakatan di antara agensi. Sikap Kementerian Perdagangan Antarabangsa dan Industri (MITI) yang seolah-olah tidak sabar-sabar untuk membuka sehingga 80 peratus industri dalam kenyataannya baru-baru ini jelas bercanggah dengan PKP 3.0/PPN Tahap 1 yang masih dan sedang berkuatkuasa terutama di kawasan-kawasan yang telah dikenakan PKPDiperketatkan (PKPD). Tindakan sedemikian amat mengecewakan rakyat setempat dan seluruh negara yang telah memberikan komitmen selama PKP 3.0 dilaksanakan sejak 12/5/2021. Pengorbanan apakah yang harus dilakukan oleh peniaga-peniaga PMKS demi kelangsungan hidup yang semakin terjejas.

5. Tindakan-tindakan yang mengelirukan dan tidak konsisten ini bukan sahaja menekan rakyat, tetapi akhirnya merugikan kerajaan juga. Masa kini, bukan sahaja rakyat B40 yang sedang menderita malahan sebahagian besar M40 turut yang sudah layak dikategorikan sebagai B40 menjadikan B60. Bahkan terkini, sudah mula kedengaran tuntutan daripada T20 pula agar mereka juga layak untuk menerima bantuan daripada Program Pemulihan Negara, T10:M20:B60. Ini adalah tanda yang sakit ekonomi yang perlu diubati dan dipulihkan segera.

6. Bila mana jurang ekonomi ini semakin melebar dan lambat direncanakan pemulihannya, maka kita sudah boleh melupakan hasrat untuk mencapai matlamat yang telah digariskan dalam Wawasan Kemakmuran Bersama 2030 kerana PMKS yang sepatutnya menjadi penyumbang kedua kepada ekonomi, yang pada masa ini majoritinya diusahakan oleh Melayu dan Bumiputera runtuh.

7. DEWAN MELAYU berpandangan bahawa kita semua mempunyai ruang dan peluang untuk memperbaiki keadaan. DEWAN MELAYU menyarankan kepada semua pihak untuk berganding usaha dalam memperbaiki keadaan yang wujud sekarang ini. Pihak kerajaan perlulah memastikan peruntukan RM150bilion yang diumumkan oleh YAB Perdana Menteri dilaksanakan melalui program pemulihan yang betul serta dibelanjakan dengan berhemah.

8. DEWAN MELAYU juga mengucapkan setinggi penghargaan kepada usaha-usaha yang dilakukan oleh Kementerian Kesihatan dan Kementerian Sains dan Teknologi Inovasi dalam meningkatkan program vaksinasi yang pada masa ini telahpun berupaya melakukan 350 ribu suntikan sehari. Begitu juga dengan komitmen bekalan vaksin oleh negara-negara pengeluar utama. Pencapaian ini hendaklah diteruskan serta digandakan lagi agar matlamat imunisasi 80 peratus (satu dos) dapat dicapai menjelang Ogos ini malahan lebih awal.

9. Tindakan di pihak berwajib hendaklah bertindak secara seragam dan seiringan bagi memastikan kes jangkitan di bawah 6,000 sehari secara konsisten, apatah lagi untuk menurunkan angka tersebut ke bawah 4,000 bagi melepasi Fasa 1 PKP. Seperti mana yang kita ketahui sekarang ini ancaman varian baharu seperti Delta, Lambda, serta peningkatan kadar jangkitan secara sporadik yang telah mencecah 80 peratus di kalangan kluster-kluster tertentu.

10. Dan kita masih belum betul-betul berbicara soal mengembalikan ekonomi kepada normal. Laporan terbaru Agensi Pelaksanaan Ekonomi dan Koordinasi Strategik Nasional (LAKSANA) yang sudah mencapai edisi ke-60 itupun masih jauh daripada menyelesaikan kemelut ekonomi Melayu dan Bumiputera khususnya.

11. Pihak yang diberi kuasa mestilah lebih bertegas dalam membuat keputusan dan tidak terikut-ikut dengan lenggok segelintir pihak yang cuba menangguk di air yang keruh. Akta 446 mesti dikuatkuasakan dan dipatuhi sepenuhnya sebelum keputusan untuk membuka kilang atau mana-mana sektor industri diluluskan. Sekiranya gagal kali ini, kita akan selamanya gagal untuk mencari jalan keluar. Kami mengulangi gesaan kami dalam perkara ini iaitu mana-mana kilang yang menjadi punca kluster hendaklah ditutup segera dan dikuarantinkan pekerjanya secara bersama untuk tempoh 21 hari. Rakyat dan pengusahaniaga mikro telah berkorban terlalu lama (50+) sehinggakan ianya melemaskan kelangsungan hidup mereka. Jangan persia-siakan pengorbanan besar ini.

12. DEWAN MELAYU turut mengulangi gesaan Majlis Tindakan Ekonomi Melayu (MTEM) agar bantuan kepada golongan yang terkesan harus dipercepat, dipermudah dan digandakan. Moratorium automatik dan pemberian subsidi upah mesti bersedia untuk dilanjutkan tanpa syarat. Penglibatan NGO dan pakar industri mesti lebih diperluaskan agar kerajaaan dapat membuat keputusan-keputusan yang lebih bijaksana dan saksama. ‘Bulat air kerana pembetung, bulat suara kerana muafakat.’

13. DEWAN MELAYU berharap dengan perlantikan Timbalan Perdana Menteri dan Menteri Kanan Luar Negeri yang bakal memimpin Kluster Keselamatan dapat melaksanakan tugasnya dengan taat, jujur dan lebih bertimbang-rasa dengan keadaan rakyat.

14. Akhir sekali, kita menyeru agar kebisingan politik yang semakin menjadi-jadi dapat dipadamkan buat sementara waktu sehingga ancaman pandemik benar-benar dapat dilandaikan. Sesungguhnya tidak akan ada bencana yang lebih besar buat Malaysia yang tercinta ini selain daripada membiarkan pertembungan antara tsunami politik dan gelombang keempat pandemik COVID-19.

Sekian, terima kasih

Abdul Halim Husin
Presiden Dewan Perniagaan Melayu Malaysia


Kes COVID-19 terus meningkat di negara Arab

ISTANBUL, 30 Muharram 1442H, Jumaat – Pihak berkuasa kesihatan di beberapa negara Arab mengesahkan pertambahan kes jangkitan baharu dan kematian akibat pandemik COVID-19, lapor Agensi Anadolu.

Kementerian Kesihatan Iraq dalam satu kenyataan berkata, 84 kes kematian direkodkan semalam, dengan 4,326 jangkitan baharu dalam tempoh 24 jam terakhir.

Pertambahan kes itu menjadikan jumlah keseluruhan kepada 307,385 kes termasuk 8,332 kematian dan 241,400 kes pulih sepenuhnya.

Di Arab Saudi, pihak berkuasa kesihatan mengesahkan 30 kematian dan 593 kes baharu dalam tempoh 24 jam terakhir.

Daripada itu, jumlah jangkitan terus meningkat kepada 338,144 orang termasuk 4,399 kematian dan 307,207 kes pulih.

Sementara itu, 13 kematian dan 557 kes baharu direkodkan di Oman.

Kementerian Kesihatan negara Teluk itu dalam satu kenyataan berkata, jumlah kes kini meningkat kepada 91,753 dengan 409 kematian.

Di Libya, Pusat Pengawalan Penyakit Kebangsaan mengesahkan, 11 kematian dan 886 pesakit disahkan positif COVID-19 dalam tempoh 24 jam terakhir.

Katanya, jumlah kes kini mencecah 25,822 dengan 409 kematian dan 13,908 kes pulih.

Kementerian Kesihatan Kuwait pula mengesahkan empat kematian setiap hari, dan 825 kes jangkitan baharu.

Kes jangkitan di Kuwait meningkat kepada 97,824, dengan 575 kematian dan 87,911 kes pulih.

Dalam pada itu, Emiriah Arab Bersatu (UAE) dan Qatar masing-masing mengesahkan 786 dan 244 jangkitan baharu, tanpa sebarang kematian semalam.

COVID-19 telah meragut lebih 942,000 nyawa di 188 negara sejak ia merebak di China pada Disember tahun lalu.

Amerika Syarikat (AS), Brazil dan India adalah negara yang paling teruk terjejas. – Agensi


74 institusi pendidikan agama di Kedah tidak berdaftar: JHEAIK

SUNGAI PETANI, 23 Zulkaedah 1441H, Rabu – Sebanyak 74 institusi pendidikan agama di Kedah didapati tidak berdaftar dengan Jabatan Hal Ehwal Agama Islam Kedah (JHEAIK), kata Penolong Pengarah Bahagian Pendidikan JHEAIK Syeikh Hasbullah Md Mukhtar.

Beliau berkata, ia merangkumi sekolah rendah Islam, maahad tahfiz, madrasah serta pondok yang membabitkan seramai 2,779 pelajar.

Katanya,  jumlah pelajar tidak mencukupi, isu pemilikan tanah dan keselamatan bangunan tidak memenuhi syarat ditetapkan Jabatan Bomba dan Penyelamat Malaysia antara faktor menyebabkan  institusi terbabit tidak berdaftar dengan JHEAIK.

“Syarat itu ditetapkan dalam Enakmen Pengawalan Sekolah-Sekolah Agama Islam Negeri Kedah,” katanya kepada pemberita selepas mengiringi Pengerusi Jawatankuasa Agama, Pendidikan dan Sumber Manusia negeri  Datuk Najmi Ahmad meninjau pembukaan semula sesi persekolahan di Sekolah Agama Daris, di sini, hari ini.

Beliau berkata,  walaupun 74 institusi itu belum berdaftar dengan JHEAIK, pihaknya membuat keputusan membenarkan kesemuanya beroperasi hari ini dengan mematuhi prosedur operasi standard (SOP) ditetapkan.

“JHEAIK juga telah memberikan taklimat kepada pihak institusi pendidikan agama ini mengenai SOP dan langkah-langkah keselamatan yang perlu diambil sebelum mereka dibenarkan beroperasi hari ini,” katanya. -Bernama


Henti guna produk Mormila Beauty kerana ada merkuri: KKM

BANGI, 25 Muharam 1444H, Selasa – Kementerian Kesihatan (KKM) menggesa orang awam untuk mengelak daripada membeli dan menggunakan produk Mormila Beauty Whitening Cream yang dikesan mengandungi racun berjadual seperti merkuri.

Susulan itu, notifikasi produk kosmetik terbabit telah dibatalkan oleh Pengarah Kanan Perkhidmatan Farmasi, KKM dan tidak lagi dibenarkan untuk dijual di Malaysia.

Ketua Pengarah Kesihatan, Tan Sri Dr Noor Hisham Abdullah berkata, merkuri dilarang di dalam produk kosmetik kerana boleh memudaratkan kesihatan.

Katanya, ia boleh diserap masuk ke dalam badan dan menyebabkan kerosakan pada buah pinggang dan sistem saraf.

“Ia juga boleh mengganggu perkembangan otak kanak-kanak yang masih kecil atau yang belum dilahirkan.

“Merkuri juga boleh menyebabkan ruam, iritasi dan perubahan lain pada kulit,” katanya dalam kenyataan, hari ini.

Justeru, Dr Noor Hisham berkata, penjualan dan pengedaran produk kosmetik itu perlu dihentikan serta-merta kerana melanggar Peraturan-Peraturan Kawalan Dadah dan Kosmetik 1984.

“Individu yang melakukan kesalahan di bawah Peraturan-Peraturan ini boleh dikenakan hukuman denda tidak melebihi RM25,000 atau penjara tidak melebihi tiga tahun atau kedua-duanya untuk kesalahan pertama dan denda tidak melebihi RM50,000 atau penjara tidak melebihi lima tahun atau kedua-duanya untuk kesalahan berikutnya.

“Syarikat yang melakukan kesalahan boleh dikenakan denda sehingga RM50,000 untuk kesalahan pertama dan denda sehingga RM100,000 untuk kesalahan berikutnya,” katanya.

Serentak itu, orang awam yang sedang menggunakan produk kosmetik itu dinasihatkan untuk segera menghentikan penggunaannya dan mendapatkan nasihat daripada ahli profesional kesihatan jika mengalami sebarang ketidakselesaan atau kesan advers.

Orang awam juga digalakkan untuk menyemak status notifikasi sesuatu produk kosmetik dengan melayari laman sesawang rasmi NPRA www.npra.gov.my atau melalui aplikasi ‘NPRA Product Status’ yang boleh dimuat turun daripada Google Play Store.


Kerajaan sedia bincang syor kecualikan cukai hiburan syarikat pawagam

KUALA LUMPUR, 6 Syaaban 1442H, Sabtu – Kerajaan sedia berbincang mengenai cadangan pengecualian cukai hiburan bagi syarikat pengendali pawagam yang terjejas akibat penularan COVID-19.

Menteri Komunikasi dan Multimedia Datuk Saifuddin Abdullah berkata, terdapat aduan dan cadangan mengenai perkara itu daripada pihak industri, namun belum ada sebarang memorandum secara rasmi dihantar kepada kementerian terbabit.

Beliau berkata, kutipan cukai hiburan adalah di bawah bidang kuasa pihak berkuasa tempatan (PBT) di negeri masing-masing, bagaimanapun Kerajaan Persekutuan terbuka untuk berbincang.

“Saya telah dengar aduan (pengecualian cukai hiburan) ini sudah lama namun sejak musim COVID-19, perkara ini semakin hangat dibincangkan. Belum ada memorandum rasmi tapi perkara ini dalam pengetahuan saya dan kita sedang menelitinya.

“Saya amat mengalu-alukan jika ada pemohonan rasmi dibuat dan kita sedia untuk berbincang sebab ini musim (COVID-19), semua orang menderita, apa yang kita boleh bantu, kita bantu,” katanya.

Beliau berkata demikian selepas mengadakan lawatan dan pemantauan pematuhan prosedur operasi standard (SOP) pawagam di Golden Screen Cinema (GSC) Midvalley Megamall, di sini hari ini.

Saifuddin juga menyeru orang ramai supaya tidak bimbang untuk menonton wayang selepas kerajaan membenarkan sektor itu kembali beroperasi dengan pematuhan SOP yang ketat.

Beliau berkata, berdasarkan data penularan wabak itu di negara ini, industri kreatif termasuk operasi panggung wayang bukan sektor utama yang menyumbang kepada kluster COVID-19.

Bagaimanapun, katanya, biarpun kerajaan memberi kelonggaran untuk industri itu beroperasi, semua pihak perlu mengambil tanggungjawab dan berhati-hati dalam mematuhi setiap SOP yang ditetapkan.

“Saya menyeru orang ramai datang ke pawagam dan patuh SOP kerana pembukaan panggung wayang ini sekali gus dapat membantu ekonomi dan pendapatan petugas pawagam dan industri berkaitan,” katanya. -Bernama


Iran, Russia bincang kerjasama pertahanan 3 bulan akan datang

TEHRAN, 12 Rabiulawal 1443H, Selasa – Iran dan Russia akan mengadakan persidangan suruhanjaya ketenteraan bersama di Tehran dalam masa tiga bulan akan datang untuk membincangkan kerjasama pertahanan serta keselamatan, kata Ketua Staf Angkatan Bersenjata Iran, Mohammad  Bagheri.

Bagheri yang berada di Moscow untuk mengadakan pertemuan dengan rakan sejawatnya dari Russia, Valery Gerasimov, mengatakan bahawa suruhanjaya itu juga akan ditugaskan untuk menghuraikan aspek kerjasama dalam bidang latihan ketenteraan.

Bagaimanapun, beliau tidak memberikan lebih banyak perincian mengenai kerjasama tersebut, menurut agensi berita IRNA.

Kedua-dua negara juga membincangkan kontrak ketenteraan yang melibatkan Tehran memperoleh sejumlah jet latihan dan helikopter tempur dari Russia selepas sekatan Amerika Syarikat terhadap ekonomi Iran dikurangkan, kata Bagheri.

Beliau dan Gerasimov juga bertukar pandangan mengenai pencerobohan terbaharu Israel di Syria, ketegangan di Kaukasus selatan dan krisis di Afghanistan. – Agensi


DBKL nasihat jangan ‘pacak’ gerai di lokasi tak sesuai

KUALA LUMPUR, 2 Syaaban 1444H, Khamis – Dewan Bandaraya Kuala Lumpur (DBKL) menasihati penjaja di sekitar kota raya suoaya mengambil berat isu keselamatan sebelum ‘memacak’ gerai di mana-mana lokasi.

Dalam laman Facebook, hari ini DBKL menyatakan kekesalan apabila penjaja mengabaikan keselamatan pelanggan dan meletakkan meja sesuka hati.

“DBKL mendapati ada segelintir penjaja di Kuala Lumpur langsung tak peduli soal keselamatan pelanggan bila menjaja. Mungkin alasan mereka, demi mencari sesuap nasi dan menyara keluarga.

“Tapi itulah, letak kerusi meja di tepi jalan yang sibuk. Tidakkah terfikir kalau berlaku kejadian tak diingini seperti kereta terbabas dan sebagainya.

“Itu belum lagi kita sentuh keluhan pengguna jalanraya mengenai kesesakan yang berlaku disebabkan penjaja menjalankan perniagaan di lokasi yang tak sesuai,” katanya.

Dilaporkan, lebih 800 lesen dikeluarkan di bawah inisiatif Wilayah Bebas Berniaga, malah urusan permohonan lesen dipermudahkan termasuk kadar bayaran lesen juga amat rendah.

“Tetapi itu tidak bermakna boleh pacak gerai sesuka hati, lesen pun ada yang tidak mohon. Semalam, Jabatan Penguatkuasaan DBKL telah mengambil tindakan kepada penjaja di Jalan Ampang.

“Hanya kompaun dikeluarkan dan penjaja diminta mengalihkan kerusi, meja dan gerai mereka dari lokasi,” katanya.


Kanak-kanak Indonesia terima vaksin COVID-19 esok

JAKARTA, 8 Jamadilawal 1443H, Isnin – Indonesia akan memberikan vaksinasi COVID-19 untuk kanak-kanak berusia antara enam tahun hingga 11 tahun mulai esok, menurut Kementerian Kesihatan.

Jurucakap kementerian, Maxi Rein Rondonuwu berkata, negara ini telah meluluskan pemberian vaksin Sinovac Biotech untuk kira-kira 26.5 juta kanak-kanak yang disasarkan pada bulan lalu.

Indonesia menjadi antara negara Asia Tenggara pertama yang mula memberikan imunisasi COVID-19 kepada kumpulan kanak-kanak.

Maxi berkata, vaksin Sinovac adalah satu-satunya suntikan yang diluluskan untuk kanak-kanak Indonesia, dan pihak berkuasa akan mengehadkan penggunaannya hanya untuk kumpulan umur itu mulai tahun depan.

“Langkah itu untuk mempercepatkan pemberian vaksin kepada semua orang Indonesia… kami sedang memperkukuh imuniti bagi kumpulan kanak-kanak,” katanya.

Data kerajaan menunjukkan, negara itu merekod lebih 4.2 juta kes jangkitan COVID-19 di kalangan mereka yang berusia 0 hingga 18 tahun, iaitu 13 peratus daripada jumlah jangkitan.

Di Asia, China telah mula memberi vaksin kepada kanak-kanak berusia seawal tiga tahun ke atas, manakala Kemboja menerima vaksin pertamanya untuk kanak-kanak berusia enam hingga 12 tahun pada September.

Minggu lalu, Singapura memaklumkan akan memberi vaksin kepada kanak-kanak berusia lima hingga 11 tahun sebelum akhir tahun ini. – Agensi


Jangan ambil mudah! Murtad jenayah dalam Islam

Oleh Fazleen Safina

BANGI, 21 Rejab 1442H, Jumaat – Gejala murtad atau keluar daripada agama Islam adalah satu jenayah berat dan tindakannya bukan perkara main-main.

Ketua Setiausaha Kluster Dakwah Ikatan Muslimin Malaysia (ISMA), Ustaz Mohd Noor Azib Asmangi berkata, individu beragama Islam yang murtad akan mendapat hukuman berat bukan sahaja di dunia, malah akan diazab di akhirat.

Jelasnya, perbuatan individu murtad dan mengisytiharkan perbuatannya jauh lebih berat berbanding mereka yang jatuh kafir.

Katanya, pegangan agama individu terbabit telah rosak secara tersembunyi atau tidak disengajakan.

“Ini kerana individu murtad dengan bangganya melanggar perintah Allah dan telah mempromosikan kemungkaran.

“Lebih-lebih lagi mereka yang ramai pengikutnya di kalangan orang muda,” katanya ketika dihubungi Ismaweb.net hari ini.

Mengulas lanjut, beliau berkata, agama Islam adalah agama yang diturunkan Allah SWT, yang juga satu-satunya agama yang benar dan diterimaNya.

Justeru, kesucian agama Islam ini harus dipelihara dan diperkasakan oleh semua pihak termasuk pemerintah.

“Golongan evangelist akan bertepuk tangan kerana tindakan mengisytiharkan murtad sebegini akan memudahkan kerja-kerja mereka.

“Kejahatan murtad ini sebab dia jahat dengan Allah (kufur), jahat dengan pemerintah kerana memperlekehkan undang-undang dan hukum.

“Dia juga jahat dengan orang lain kerana boleh jadi asbab kepada kemungkaran melata dan jahat dengan diri sendiri yang ingkar dengan amanah Allah,” katanya.


KKM pantau penyakit bawaan air pascabanjir: Dr Zaliha

MELAKA,12 Syaaban 1444H, Ahad – Kementerian Kesihatan (KKM) akan memantau sebarang penyakit bawaan air terutama kencing tikus (leptospirosis) dan keracunan makanan.

Menteri Kesihatan Dr Zaliha Mustafa berkata, dua penyakit tersebut sering berlaku terutama selepas banjir melanda sesuatu kawasan.

“Kita juga akan menggerakkan pasukan lain (pasukan kesihatan) untuk aktiviti pembersihan terutama di fasiliti-fasiliti kesihatan yang terjejas dengan bencana tersebut,” katanya.

Beliau berkata demikian kepada pemberita selepas merasmikan Nursing Professional Group (NPG) International Nursing Conference 2023 bertemakan Invest in Nursing: Then, Now and What’s to Come, hari ini.

Hadir sama Pengarah Kesihatan Melaka Datuk Dr Rusdi Abd Rahman, Pengerusi NPG Prof Zahrah Saad dan Pengarah Kejururawatan KKM SM Devi.

Dalam pada itu, Dr Zaliha berkata KKM mempunyai prosedur operasi standard (SOP) ketika berlaku banjir terutama dalam menguruskan pusat pemindahan sementara (PPS).

Beliau berkata antara perkara dilakukan termasuklah melaksanakan aktiviti semburan untuk mengelak penyakit berjangkit selain membuka klinik bergerak sebagai rawatan segera kepada mangsa banjir yang sakit.

Katanya, KKM juga masih melakukan saringan COVID-19 kepada mangsa banjir yang berpindah ke PPS.

Keadaan banjir di beberapa negeri semakin membimbangkan dengan jumlah mangsa yang ditempatkan di PPS meningkat kepada 48,989 orang setakat pagi ini.

Johor terus mencatatkan jumlah mangsa tertinggi iaitu 44,860 orang diikuti Pahang (2,978), Negeri Sembilan (587), Melaka (493) dan Selangor (71). – Bernama


Maria Chin fail semakan kehakiman cabar komital di Mahkamah Syariah

KUALA LUMPUR, 23 Ramadan 1442H, Rabu – Ahli Parlimen Petaling Jaya Maria Chin Abdullah memfailkan permohonan kebenaran semakan kehakiman bagi mencabar keputusan Mahkamah Tinggi Syariah yang membenarkan prosiding komital terhadapnya kerana mengkritik keputusan mahkamah itu yang menjatuhkan hukuman penjara ke atas bekas isteri seorang ahli perniagaan.

Maria, 65, selaku pemohon memfailkan permohonan itu di Mahkamah Tinggi di sini pada 3 Mac lalu dengan menamakan Menteri di Jabatan Perdana Menteri (Hal Ehwal Agama) Datuk Dr Zulkifli Mohamad Al-Bakri, Majlis Agama Islam Wilayah Persekutuan Kuala Lumpur (MAIWP) dan Jabatan Kehakiman Syariah Wilayah Persekutuan Kuala Lumpur sebagai responden pertama hingga ketiga.

Dalam permohonan itu, Maria antaranya memohon satu perintah certiorari membatalkan tindakan dan keputusan Mahkamah Tinggi Syariah bertarikh 14 Okt 2019 yang membenarkan Perintah Kebenaran Pengkomitan dan Notis Tunjuk Sebab dikeluarkan ke atasnya, kerana ia bertentangan dengan peruntukan Perlembagaan Persekutuan serta menyalahi Aturan 52 Kaedah-Kaedah Mahkamah 2012 dan Akta Tatacara Mal Mahkamah Syariah (Wilayah-Wilayah Persekutuan 1998) (Akta 585).

Maria memohon satu perintah certiorari membatalkan tindakan responden ketiga (Jabatan Kehakiman Syariah) untuk membenarkan prosiding pengkomitan terhadapnya atas alasan ia adalah ‘mala fide’ kerana proses permulaan prosiding itu ternyata bercanggah dengan peruntukan undang-undang seperti termaktub dalam Akta 585 dan Aturan 52 Kaedah-Kaedah Mahkamah 2012.

Beliau juga memohon satu perintah mandamus terhadap Zulkifli supaya mengarahkan MAIWP dan Jabatan Kehakiman Syariah untuk tidak mencabuli hak kebenaran asasi pemohon dan mematuhi Peruntukan Perlembagaan Persekutuan.

Pada 4 Disember tahun lepas, Maria diperintah mengemukakan tunjuk sebab mengapa beliau tidak boleh dikenakan tindakan menghina mahkamah kerana mengkritik keputusan Mahkamah Tinggi Syariah itu.

Ini berikutan mahkamah berkenaan menolak permohonannya untuk mendapatkan tempoh lanjutan masa bagi mencabar keputusan mahkamah itu membenarkan prosiding menghina mahkamah (komital) dimulakan terhadapnya.

Permohonan untuk memulakan prosiding komital itu dikemukakan oleh seorang ahli perniagaan berikutan Maria mengeluarkan komen dan mengkritik keputusan mahkamah yang memerintahkan hukuman penjara terhadap bekas isterinya.

Sementara itu, peguam Rosli Dahlan yang mewakili Maria berkata mahkamah menetapkan 31 Mei untuk pendengaran permohonan kebenaran semakan kehakiman.

Beliau berkata demikian kepada pemberita selepas prosiding di dalam kamar Hakim Mahkamah Tinggi Datuk Noorin Badaruddin hari ini yang sepatutnya ditetapkan untuk pendengaran permohonan kebenaran semakan kehakiman itu.

Peguam Kanan Persekutuan Ahmad Hanir Hambaly yang mewakili semua responden pula berkata Jabatan Peguam Negara akan membantah permohonan kebenaran tersebut.

Beliau berkata prosiding komital ditetapkan pada 4 Jun bagi membolehkan permohonan kebenaran didengar dahulu. – Bernama


Hamas beri amaran, serangan di Baitulmaqdis bakal cetuskan perang serantau

BAITULMAQDIS, 9 Jamadilakhir 1443H, Rabu – Pergerakan Perjuangan Islam Palestin (Hamas) sekali lagi memberi amaran kepada rejim penjajah Israel dan peneroka haram supaya tidak membuat provokasi secara berterusan di Baitulmaqdis.

Pemimpin Hamas, Khaled al- Batsh menegaskan, sebarang serangan ke atas kota lama al-Quds bakal mencetuskan perang serantau secara besar-besaran.

Rakyat Palestin sebelum ini bertegas mahukan Baitulmaqdis dijadikan ibu kota negara masa akan datang.

Bagaimanapun rejim Israel, menuntut seluruh bandar tersebut dan mengenakan sekatan secara besar-besaran ke atas kota suci.

Malah rejim haram turut mengenakan sekatan ke atas kebebasan penduduk Palestin memasuki kawasan Baitulmaqdis.

Lebih dahsyat, rejim pengganas membenarkan peneroka berterusan menceroboh kawasan Masjid al-Aqsa yang merupakan tapak ketiga paling suci bagi umat Islam.

Khaled turut mengingatkan penduduk negara haram mengenai keupayaan pihaknya dalam mempertahankan kota suci berkenan.

Beliau menggesa, rakyat Palestin terus memelihara dan menyemarakkan perpaduan sambil menyifatkan perpaduan Palestin sebagai cara sah untuk mempertahankan hak negara mereka. – Agensi


PKPB: Kadar penginapan hotel di Perak berkurang hingga 30 peratus

IPOH, 15 Rabiulawal 1442H, Ahad – Kehadiran pelancong domestik ke Perak sedikit terjejas berikutan pelaksanaan Perintah Kawalan Pergerakan Bersyarat (PKPB) di Selangor, Kuala Lumpur dan Putrajaya sejak 14 Oktober lalu.

Pengerusi Jawatankuasa Perumahan, Kerajaan Tempatan dan Pelancongan Negeri Datuk Nolee Ashilin Mohammed Radzi berkata, impak tersebut boleh dilihat menerusi kadar penginapan di hotel yang kini berkurang sehingga 30 peratus.

“Jika pasca Perintah Kawalan Pergerakan Pemulihan (PKPP) kita lihat kadar penginapan hotel pada tahap 50 peratus, kini ia berkurangan kepada 20 hingga 30 peratus. Kita harap dapat bantu rakan-rakan yang sedang menghadapi PKPB untuk memutuskan rantaian COVID-19 agar kita dapat kembali bergerak bebas di seluruh negara,” katanya.

Beliau berkata demikian kepada pemberita selepas merasmikan air pancut Bulatan Sultan Yussuf malam tadi yang turut dihadiri Datuk Bandar Ipoh Datuk Rumaizi Baharin.

Mengenai usaha menaik taraf air pancut Bulatan Sultan Yussuf, Nolee Ashilin berkata, langkah itu perlu kerana ia merupakan mercu tanda bandar raya Ipoh yang dibina sejak 1963.

Katanya, projek berkenaan menggunakan lampu diod pemancar cahaya (LED) dan sistem air pancut yang lebih baik selain mempunyai sebuah glob di bahagian atas struktur sebagai salah satu tarikan pelancong berikutan kedudukannya yang strategik di tengah-tengah bandar raya Ipoh.

Projek itu menelan kos RM400,000 dengan RM200,000 disumbangkan sebuah hotel di sini manakala selebihnya dibiayai Unit Penyelarasan Pelaksanaan (ICU) Jabatan Perdana Menteri melibatkan kerja menaik taraf landskap dan struktur utama tanpa mengubah struktur asal. – Bernama


Hamid Bador tegaskan tidak kenal individu dakwa ‘pegang’ KPN

KUALA LUMPUR, 9 Ramadan 1442H, Rabu – Ketua Polis Negara, Tan Sri Abdul Hamid Bador menegaskan, beliau sama sekali tidak mengenali individu yang ‘memetik’ namanya dalam kejadian berkaitan dua pekerja lelaki yang dipukul secara bergilir, kerana berpuasa.

Beliau berkata, sudah menjadi kebiasaan dalam kalangan sindiket untuk melepaskan kata-kata sedemikian bagi menggertak seseorang.

“Memang saya tidak kenal dia. Agaknya memang menjadi kebiasaan mereka untuk guna nama sesiapa di Polis Diraja Malaysia untuk menakut-nakutkan,” katanya seperti dilapor Utusan, hari ini.

Terdahulu, dua pengawal peribadi membuat laporan polis selepas mereka dipukul majikan dan beberapa suspek lain pada Selasa, 14 April lalu kerana berpuasa.

Rakan majikan turut mengugut mereka jika mahu membuat laporan dan mendakwa KPN ‘dipegang’ olehnya.

“Saya sudah cakap jangan puasa. Siapa yang bayar gaji you? Saya ke atau you punya Allah? You tahu ke siapa saya? Itu Allah tak boleh jaga saya. Saya berhenti (pecat) you orang nanti. You orang minta Allah bayar you punya gaji.”

Kedua-dua mangsa kemudian berhasrat keluar dari tempat itu tetapi dihalang oleh suspek di mana mangsa pertama dilempang di bahagian muka, manakala mangsa kedua pula ditarik rambutnya.

“You orang mau complaint saya ke? Itu IGP (Ketua Polis Negara) saya pegang,” kata suspek.

Susulan itu, sebanyak lima individu ditahan bagi membantu siasatan membabitkan empat di Klang Selatan manakala seorang di Kuala Lumpur kerana terlibat dalam kes pukul dua pegawal peribadi.

Penahanan itu telah membongkar kepada penemuan 100 kilogram jongkong emas dalam rumah salah seorang suspek di Bukit Tinggi.

Turut ditemukan adalah 12,500 keping kertas AS$100 dengan nilai keseluruhan rampasan dianggarkan RM28.25 juta.


Dasar pembangunan bandar raya perlu rangka strategi daya tahan

KUALA LUMPUR, 9 Syaaban 1442H, Selasa – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah bertitah amalan dan dasar pembangunan bandar raya di seluruh negara perlu merangkumi strategi baharu dengan menitikberatkan elemen kesiagaan serta daya tahan.

Titah Seri Paduka, langkah itu perlu dalam menghadapi sebarang kejutan pada masa hadapan sama ada bencana alam mahu pun krisis ekonomi serta pandemik.

“Justeru, bandar raya di Malaysia hendaklah mempunyai daya ketahanan ataupun resilience yang tinggi bagi menghadapi apa jua kemungkinan,” titah Al-Sultan Abdullah pada Istiadat Menghadap dan Pengurniaan Darjah Kebesaran, Bintang dan Pingat bersempena Hari Wilayah Persekutuan 2021 di Istana Negara, hari ini.

Bagi mencapai maksud tersebut, Yang di-Pertuan Agong bertitah adalah wajar kerajaan memberi tumpuan kepada peningkatan kualiti persekitaran, menggubal strategi pengurusan kepadatan penduduk yang mampan dan menitik berat pengurusan perbandaran dinamik menerusi integrasi antara semua agensi.

Titah Al-Sultan Abdullah, penggunaan teknologi pintar turut berupaya memberi kesinambungan kepada infrastruktur kritikal semasa berhadapan bencana dan krisis.

Seri Paduka bertitah bandar raya di seluruh dunia juga telah mempelajari akan risiko penularan virus dalam ruangan tertutup dan sempit.

Justeru, titah baginda, pejabat dan bangunan pada masa hadapan perlu direka cipta dengan menerapkan elemen cara hidup yang lebih selamat, kondusif dan praktikal.

“Natijahnya, setiap krisis yang dihadapi akan berupaya melemahkan daya tahan ekonomi dan fabrik sosial sebuah bandar raya.

“Justeru, negara memerlukan perubahan dan pendekatan yang realistik serta proaktif bagi menangani impak yang sedang dihadapi dan juga persediaan untuk hari-hari mendatang,” titah Al-Sultan Abdullah.

Seri Paduka turut menyambut baik usaha kerajaan merangka pelan struktur baharu bagi bandar raya Kuala Lumpur dengan visi untuk menjadikan ibu kota itu sebagai ‘Bandar Untuk Semua’.

Sementara itu, Yang di-Pertuan Agong dalam titah baginda mengingatkan setiap rakyat di negara ini untuk sentiasa berusaha membuat amal kebaikan sesama manusia serta berbakti kepada masyarakat dan negara dengan sepenuh keikhlasan hati.

Titah Seri Paduka sikap berbuat baik dan menabur khidmat bakti kepada negara tanpa mengharapkan pujian atau balasan duniawi adalah menjadi tuntutan setiap agama di dunia ini.

“Tanpa sikap ini, negara akan porak-peranda bukan kerana angkara musuh durjana tetapi ia adalah kerana sikap kita yang asyik bertelingkah sesama kita untuk merebut tempat dan pangkat, serta gagal untuk berbakti, serta mencurahkan kesetiaan setulus hati kepada negara tanah tumpahnya darah kita,” titah Al-Sultan Abdullah. – Bernama


SPRM siasat bekas menteri kanan, tokoh perniagaan seleweng dana negara

KUALA LUMPUR, 28 Syawal 1444H, Jumaat – Seorang bekas menteri kanan dan seorang tokoh perniagaan bergelar Tan Sri disiasat Suruhanjaya Pencegahan Rasuah Malaysia (SPRM) berhubung penyelewengan dana negara bernilai lebih RM 2.3 bilion.

Menurut sumber, siasatan itu dijalankan mengikut Akta Suruhanjaya Pencegahan Rasuah Malaysia (ASPRM) 2009 dan Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram (AMLATFPUAA) 2001.

Sumber berkenaan berkata, siasatan itu adalah kesinambungan dan lanjutan daripada pendedahan dokumen-dokumen sulit oleh International Consortium of Investigative Journalists (ICIJ) berhubung transaksi-transaksi yang disyaki berlaku di beberapa pusat kewangan luar pesisir.

“Tumpuan siasatan adalah berhubung dengan pembelian dan pemilikan saham di sebuah syarikat tersenarai oleh sebuah syarikat gergasi negara yang dikatakan didalangi oleh bekas menteri kanan itu.

“Difahamkan, transaksi pembelian dan pemilikan saham ini dipercayai menjadi punca kepada kemerosotan ekonomi negara serta kejatuhan matawang ringgit pada hujung 1990-an dan telah diseleweng untuk kepentingan individu terbabit untuk diselamatkan (bail out) daripada mengalami kerugian yang lebih teruk,” menurut sumber itu.

Sumber itu memaklumkan, penyiasatan itu bertumpu kepada transaksi-transaksi daripada hasil penjualan saham syarikat tersenarai tersebut, pemilikan aset-aset berharga yang dimiliki ahli perniagaan dan bekas menteri kanan itu serta ahli keluarga mereka yang dianggarkan bernilai berbilion ringgit di dalam dan di luar negara.

“SPRM juga telah merakam keterangan kira-kira 14 saksi dalam tempoh beberapa minggu lalu berhubung penyiasatan ini termasuk keterangan daripada tokoh ahli perniagaan dan bekas menteri kanan tersebut berkaitan dengan dokumen-dokumen sulit yang didedahkan oleh Pandora Papers,” katanya.

Sementara itu, Ketua Pesuruhjaya SPRM, Tan Sri Azam Baki ketika dihubungi mengesahkan perkara tersebut dan berkata siasatan bertumpu pada Seksyen 23 Akta SPRM 2009 berhubung kesalahan salah guna kuasa untuk mendapat suapan dan kesalahan pengubahan wang haram di bawah Seksyen 4 (1) AMLATFPUAA 2001.- Bernama


3 kelasi maut dalam kejadian letupan di kapal tentera laut India

NEW DELHI, 16 Jamadilakhir 1443H, Rabu – Letupan di sebuah kapal tentera laut India pada Selasa mengorbankan tiga anak kapalnya.

Kapal pemusnah peluru berpandu INS Ranvir itu sedang berlabuh di limbungan laut Mumbai ketika letupan berlaku.

“Krew kapal bertindak pantas mengawal keadaan. Tiada kerosakan material besar dilaporkan,” kata Kementerian Pertahanan dalam satu kenyataan.

Kapal itu ditugaskan bersama Markas Timur Tentera Laut sejak November tahun lalu dan dijangka kembali ke pelabuhan pangkalannya tidak lama lagi, tambahnya.

Siasatan telah diarahkan untuk mengetahui punca letupan.

Sebelas anak kapal cedera dalam insiden itu, yang berlaku di ruang dalaman kapal, lapor media India.

INS Ranvir, yang dibina di bekas Kesatuan Soviet, mula digunakan pada April 1986, menurut maklumat di laman web tentera laut. – Bernama


Russia serang pelabuhan Ukraine

ODESA, 19 Safar 1445H, Selasa – Tentera Russia didakwa menyerang kemudahan pelabuhan Ukraine berhampiran Sungai Danube yang digunakan untuk mengeksport makanan.

Serangan dilaporkan berlaku sehari sebelum lawatan Presiden Russia, Vladimir Putin yang dijangka membincangkan pemulihan perjanjian eksport bijirin Laut Hitam bersama Presiden Turkiye.

Tentera Udara Ukraine berkata, 25 dron digunakan dalam serangan berkenaan yang berlaku di wilayah Odesa.

Pembantu kepada Presiden Ukraine, Volodymyr Zelensky mendakwa Kremlin sengaja mencipta “krisis makanan” dengan serangan kejam berkenaan.

“Pengganas Russia terus menyerang infrastruktur pelabuhan dengan harapan mereka dapat mencetuskan krisis makanan dan kebuluran di dunia,” kata Andriy Yermak.

Sementara itu, Menteri Pertahanan Russia berkata, pihaknya menyasarkan kawasan kemudahan penyimpanan bahan api di pelabuhan Reni, Ukraine.

Tentera Russia juga menyerang sempadan negara anggota NATO, Romania dan mendapat teguran pantas daripada negara berkenaan.

Serentak itu, Kementerian Pertahanan Romania mengutuk serangan berkenaan sambil menyifatkan tindakan tersebut tidak bercanggah dengan peraturan undang-undang kemanusiaan antarabangsa. – Agensi


Palestin tuntut Israel benarkan pilihan raya di Baitulmaqdis

RAMALLAH, 24 Syaaban 1442H, Selasa – Palestin menghantar surat kepada beberapa pihak antarabangsa, mendesak memberikan tekanan ke atas rejim pengganas Israel bagi membenarkan pilihan raya diadakan di Baitulmaqdis Timur.

Perdana Menteri, Mohammed Ishtaye menerusi mesyuarat Kabinet secara atas talian memaklumkan, surat berkenaan dihantar kepada Pertubuhan Bangsa-Bangsa Bersatu (PBB), Kesatuan Eropah, Amerika Syarikat dan Russia melalui Kementerian Luar Negeri.

“Surat itu meminta pihak antarabangsa mewajibkan Israel mematuhi perjanjian yang ditandatangani dan membenarkan rakyat Palestin di Baitulmaqdis Timur untuk terbabit dalam pemilihan legislatif yang dijadualkan pada 22 Mei,” katanya.

Ishtaye berkata, Palestin mempunyai konsensus untuk mengadakan pemilihan legislatif di semua wilayahnya itu termasuk Baitulmaqdis Timur.

Pada Januari lalu, Presiden Palestin, Mahmoud Abbas mengumumkan pilihan raya umum 2021 akan merangkumi pilihan raya legislatif pada 22 Mei, pemilihan Presiden pada 31 Julai dan pemilihan Majlis Nasional Palestin pada 31 Ogos.

Pada kali terakhir Palestin mengadakan pilihan raya presiden adalah pada Mac 2005, sementara pemilihan legislatif pada Januari 2006.-  Agensi


Kerajaan suka ‘flip flop’ punca ada bantahan tutup kilang arak

Oleh Athirah Huda Zalhe

BANGI, 22 Syawal 1442H, Khamis – Kerajaan sepatutnya bersikap tegas daripada awal lagi dalam menetapkan keputusan berhubung perkhidmatan ‘essential’ ketika tempoh Perintah Kawalan Pergerakan (PKP) penuh fasa pertama ini.

Ini tidak, selepas tularnya surat kebenaran kilang arak dibenarkan beroperasi  – sehingga mendapat kecaman rakyat – kerajaan terus ‘gelabah’ menukar arahan baharu.

Maka, tidak hairanlah bantahan terhadap keputusan menutup kilang minuman keras timbul, puncanya daripada sikap ‘flip flop’ kerajaan sendiri sepanjang pengurusan beberapa siri PKP.

Demikian tegas Presiden Ikatan Muslimin Malaysia (ISMA), Ustaz Muhammad Fauzi Asmuni sebagai mengulas bantahan Dewan Perdagangan dan Industri Antarabangsa Malaysia (MICCI) terhadap penutupan operasi kilang arak di seluruh negara sepanjang ‘total lockdown’ ini.

Beliau berkata, sikap kerajaan dalam hal itu memberi ruang kepada pemain industri untuk memohon pengecualian dan memanipulasi prosedur operasi standard (SOP), bahkan sehingga melanggar arahan penutupan.

“Jika diperhatikan isu-isu lain yang berkaitan arak, jelas semacam ada satu kekebalan kepada industri arak di negara kita.

“Kes orang mabuk langgar mati berlaku beberapa kali, tetapi tidak nampak satu usaha untuk menggubal undang-undang yang lebih ketat terhadap pemabuk,” katanya kepada Ismaweb.net, hari ini.

Ustaz Muhammad Fauzi berkata, arak bukan hanya larangan di dalam agama Islam, bahkan jelas minuman itu memudaratkan banyak pihak bukan Islam.

Sebelum ini, Pengarah Eksekutif MICCI, Shaun Cheah berkata, pihak berkuasa sepatutnya tidak mendiskriminasi minuman beralkohol ketika memutuskan untuk menentukan sektor mana yang dibenarkan beroperasi ketika PKP.

Malah dia mendakwa, minuman beralkohol juga wajar dikategorikan sebagai satu kepeluan seiring dengan minuman bergula dan berkafein yang lain.


Pelitup muka: Ibu bapa, sekolah masih perlu main peranan

BANGI, 14 Safar 1444H, Ahad – Ikatan Guru-Guru Muslim Malaysia (iGuru) akur dengan pengumuman Menteri Kanan Pendidikan, Datuk Dr Mohd Radzi Jidin bahawa pelitup muka tidak lagi diwajibkan dalam kalangan murid di sekolah.

Presidennya, Ustaz Mohd Azizee Hasan yakin keputusan itu dibuat berdasarkan maklum balas dan talimat terkini daripada Kementerian Kesihatan (KKM).

Bagaimanapun, beliau masih berharap supaya pihak ibu bapa dan pentadbiran sekolah memainkan peranan bersama bagi memastikan aspek keselamatan dan kesihatan murid tetap diutamakan.

Ini termasuklah, jika terdapat murid yang bergejala untuk mereka kekal menjaga kesihatan dan keselamatan diri dengan memakai pelitup muka di sekolah.

“Apa yang penting keselamatan diri adalah tanggungjawab sendiri, kita jaga kita meskipun ia tidak mewajibkan lagi berdasarkan situasi semasa.

“Perhatian ibu bapa kepada tahap dan keselamatan anak penting kerana ibu bapa sahaja yang tahu akan kesihatan dan keselamatan anak,” katanya ketika dihubungi Ismaweb.net hari ini.

Justeru, beliau menyarankan ibu bapa untuk sentiasa memastikan anak-anak mereka memakai pelitup muka di dalam bas dan van sekolah atau ketika berada di tempat tertutup.

Selaras kelonggaran diumumkan Kementerian Pendidikan (KPM), Mohd Azizee berkata, tanggungjawab keselamatan itu kini terletak pada diri murid serta kawalan pemantauan pihak ibubapa dan sekolah.

Semalam, KPM membuat keputusan untuk tidak lagi mewajibkan pemakaian pelitup muka di dalam atau di luar sekolah.

Namun, Mohd Radzi memaklumkan bahawa pemakaian pelitup muka di kawasan sekolah ketika ini adalah mengikut pilihan masing-masing.

Berita berkaitan;


OIC gesa langkah kolektif cegah perbuatan cemar al-Quran

JEDDAH, 14 Zulhijjah 1444H, Isnin – Pertubuhan Kerjasama Islam (OIC) yang terdiri daripada 57 negara berkata, langkah kolektif diperlukan untuk mencegah perbuatan mencemarkan al-Quran.

Tegasnya, undang-undang antarabangsa harus digunakan untuk menghentikan kebencian agama selepas kitab suci itu dibakar dalam protes di Sweden.

Kenyataan OIC yang kebanyakan ahlinya terdiri daripada penduduk majoriti Islam, dikeluarkan selepas mesyuarat luar biasa di Jeddah, Arab Saudi untuk membincangkan insiden pembakaran kitab suci umat Islam.

“Kita mesti menghantar peringatan berterusan kepada masyarakat antarabangsa mengenai penggunaan segera undang-undang antarabangsa, yang jelas melarang sebarang advokasi kebencian agama,” kata Setiausaha Agung OIC, Hissein Brahim Taha.

Seorang lelaki mengoyak dan membakar al-Quran di luar masjid pusat Stockholm pada hari Rabu, hari pertama cuti Aidiladha umat Islam lantas menimbulkan kemarahan anggota OIC dari Turkiye.

Polis Sweden telah memberikan kebenaran untuk protes diadakan tetapi selepas pembakaran itu, lelaki yang melakukan perbuatan didakwa dengan tindakan hasutan terhadap kumpulan etnik atau kebangsaan.

Insiden itu juga mencetuskan bantahan besar di Baghdad di hadapan Kedutaan Sweden dan dikutuk oleh Amerika Syarikat.

Turkiye pada akhir Januari menggantung rundingan dengan Sweden mengenai permohonan Pertubuhan Perjanjian Atlantik Utara (NATO) selepas seorang ahli politik sayap kanan Denmark membakar senaskhah al-Quran berhampiran kedutaan Turkiye di Stockholm. – Agensi


Penduduk Masafer Yatta hidup dalam ketakutan

TEBING BARAT, 16 Zulkaedah 1444H, Isnin – Kira-kira 3,000 penduduk di Masafer Yatta – membabitkan 14 buah kampung di selatan Hebron Tebing Barat – kini hidup dalam ketakutan apabila dipaksa keluar daripada rumah mereka oleh pengganas Israel.

Mahkamah Agung Israel telah meluluskan pengusiran rakyat Palestin dengan mendakwa kawasan itu adalah ‘zon tembak’.

Penduduk Palestin mendakwa, laluan yang menghubungkan ke kampung di kawasan berkenaan telah disekat tentera Zionis.

Sementara itu, penduduk yang kebanyakan tinggal di dalam gua di kawasan berkenaan berkata, mereka tidak akan meninggalkan kediaman dalam apa jua keadaan.

Kebimbangan rakyat Palestin kini semakin meningkat berikutan peningkatan jumlah serangan oleh penceroboh haram yahudi selain penubuhan pos-pos penempatan di kawasan berkenaan.

Pada masa sama, peneroka haram Yahudi bertindak agresif apabila sering membakar tanaman penduduk dan menghalang laluan air untuk kegunaan ternakan.

Sementara itu, Ketua Kampung Masafer Yataa, Nidal Younis berkata, serangan peneroka ke atas penduduk semakin ketara dalam beberapa minggu kebelakangan ini. – Agensi


Korea Selatan tandatangani pakatan global kurangkan pelepasan metana

GLASGOW, 27 Rabiulawal 1443H, Rabu – Presiden Moon Jae In pada Selasa menandatangani pakatan global  bersama pemimpin dunia yang lain untuk mengurangkan pelepasan metana sebanyak 30 peratus menjelang 2030.

Sebagai penandatangan Ikrar Metana Global, Korea Selatan akan meyakinkan lebih banyak negara untuk menyertai pakatan itu dan berkongsi pengalamannya mengurangkan pelepasan gas tersebut dengan negara membangun yang lain, lapor Agensi Berita Yonhap.

Metana, penyumbang utama kepada pencemaran udara dan gas rumah hijau, menjadi antara keutamaan perbincangan pada sidang kemuncak iklim Pertubuhan Bangsa-Bangsa Bersatu, COP26, di Glasgow, Scotland.

Mengurangkan pelepasan metana boleh memberi kesan lebih cepat dalam memerangi pemanasan global kerana ia kekal di atmosfera untuk tempoh lebih singkat berbanding karbon dioksida, kata saintis.

Pada awal sidang kemuncak iklim PBB hari itu, Moon secara rasmi mengisytiharkan komitmen Korea Selatan untuk mengurangkan pelepasan gas rumah hijau sebanyak 40 peratus daripada paras 2018 menjelang 2030.

Moon juga berkata, Korea Selatan akan cuba mengurangkan pelepasan karbon di seluruh Semenanjung Korea dengan menggalakkan kempen penanaman pokok di Korea Utara.

Sasaran pengurangan Korea Selatan menunjukkan peningkatan ketara berbanding sasaran sebelum ini sebanyak 26.3 peratus.

“Ia objektif agak berani kerana menaikkan kira-kira 14 peratus daripada sasaran sebelum ini.

“Mengurangkan gas rumah hijau secara mendadak dalam masa singkat adalah tugas sangat mencabar.

“Ia bukan satu tugas mudah, tetapi Korea Selatan memutuskan sekarang adalah masanya untuk bertindak,” kata Moon.

Sidang kemuncak iklim itu turut menghimpunkan lebih 100 ketua negara, termasuk Presiden Amerika Syarikat, Joe Biden dan Perdana Menteri Britain, Boris Johnson. – Bernama


Nigeria isytihar darurat berhubung krisis makanan, inflasi

LAGOS (Nigeria), 26 Zulhijjah 1444H, Sabtu – Nigeria pada Jumaat mengisytiharkan darurat berhubung keselamatan makanan dan inflasi yang melanda negara itu, lapor Agensi Anadolu (AA).

“Kami mengisytiharkan darurat dan melancarkan pelan campur tangan komprehensif mengenai keselamatan makanan, kemampuan dan kemampanan, melaksanakan tindakan tegas untuk menangani inflasi makanan,” menurut Presidennya Tinubu menerusi ciapan di Twitter.

Nigeria bergelut dengan inflasi, terutamanya kos barangan, pengangkutan dan tenaga sejak Januari.

Keadaan itu diburukkan lagi dengan kenaikan harga petrol dan penamatan subsidi import minyak.

Penilaian mengenai kadar inflasi negara oleh Bank Negara Nigeria pada pertengahan tahun lalu menunjukkan bahawa inflasi harga makanan meningkat daripada 24.61 peratus pada April kepada 24.82 peratus pada Mei.

Pada Khamis, presiden itu mengemukakan cadangan kepada parlimen meminta 500 bilion naira (AS$643 juta) bagi pemberian bantuan, termasuk pengangkutan bersubsidi, baja untuk petani, dan sokongan bulanan kepada rakyat.

Badan perundangan masih belum meluluskan cadangan itu. – Bernama


BERJASA syor wujudkan Tabung Waqaf Perniagaan Bumiputera

Oleh Ainul Illia Meor Suzurudin

BANGI, 23 Safar 1443H, Khamis – Ketua Penerangan BERJASA, Hazwan Mohamad berpandangan, dasar ekuiti Bumiputera mesti disekalikan dengan polisi  membantu Bumiputera yang lain kerana mampu memberi kesan positif lebih menyeluruh.

Bagi menjayakan tujuan itu, beliau mencadangkan penubuhan Tabung Waqaf Perniagaan Bumiputera (Bumiputra Endowment Business Fund) dan diselia di bawah Kementerian Hal Ehwal Ekonomi.

Melalui tabung berkenaan, satu polisi perlu digubal untuk mewajibkan Melayu Bumiputera yang sudah mendapat manfaat meletakkan sumbangan dana yang akan digunakan untuk membantu Melayu dan Bumiputera lain membuka perniagaan berimpak tinggi.

“Tabung ini memfokuskan dana kepada orang Melayu dan Bumiputera yang layak dan berkemahuan untuk menceburi perniagaan berimpak tinggi.

“Antaranya bidang teknologi, industri ketenteraan, perkhidmatan, pembinaan dan pembuatan dan sebagainya sehingga disenaraikan di papan Bursa Malaysia,” katanya kepada Ismaweb.net, hari ini.

Mengulas lanjut, Hazwan berkata, tabung ini akan memberi pinjaman perniagaan tanpa faedah, tetapi dengan syarat mesti mengembalikan semula bantuan yang diberikan dalam tempoh beberapa tahun.

Paling penting, mereka kemudian melakukan perkara yang sama iaitu meletakkan lebihan dana tambahan untuk kegunaan dan faedah lain.

“Dasar dan polisi ini akan mampu menghasilkan lebih ramai orang Melayu dan Bumiputera yang berdaya saing seterusnya membantu meningkatkan ekuiti Bumiputera.

“Melalui polisi ini, ia akan menjadikan dasar ekuiti Bumiputera sebagai sebuah dasar yang inklusif dan tidak hanya mengkayakan kroni atau mengkayakan orang Melayu dan Bumiputera yang sedia ada kaya,” katanya.

Terdahulu, Perdana Menteri, Datuk Seri Ismail Sabri Yaakob berkata, pemilikan ekuiti korporat Bumiputera masih belum mencapai sasaran yang ditetapkan, iaitu sekurang-kurangnya 30 peratus pegangan dalam sektor berkenaan.

Beliau menjelaskan bahawa status pemilikan ekuiti sektor korporat berasaskan nilai pasaran tahun 2019 menunjukkan pegangan ekuiti Bumiputera hanya mencapai 17.2 peratus.

Justeru, beliau menyatakan bahawa kerajaan akan memperkenalkan kerangka jaringan keselamatan ekuiti bagi memastikan penjualan saham atau syarikat Bumiputera hanya ditawarkan dan dijualkan kepada konsortium, syarikat atau individu Bumiputera yang lain.

Bagaimanapun, ketua pembangkang, Datuk Seri Anwar Ibrahim dan Ahli Parlimen Muar Syed Saddiq Syed Abdul Rahman berkata, rancangan tersebut akan menguntungkan tuan politik serta ‘kroni’ dan bukannya orang miskin.

Justeru, Anwar mempertikaikan apakah inisiatif pemberdayaan Bumiputera dalam Rancangan Malaysia ke-12 (RMK12) yang akan membantu golongan yang memerlukan.


39 maut akibat wabak taun di Syria

ALEPPO, 8 Rabiulawal 1444H, Rabu – Kementerian Kesihatan Syria merekodkan, 39 kematian akibat taun dan hampir 600 kes dalam wabak yang merebak di negara yang dilanda perang itu.

Sebanyak 594 kes telah direkodkan di 11 daripada 14 wilayahnya sejak akhir bulan lalu, kata Kementerian Kesihatan lewat Selasa.

“Keadaan ini merebak dengan membimbangkan di wilayah yang terjejas dan berkembang ke kawasan baharu,” kata Pertubuhan Kesihatan Sedunia (WHO) memberi amaran.

Kebanyakan mereka yang maut berada di wilayah utara Aleppo, dan tidak dapat dipastikan sama ada mereka terkorban termasuk dalam pengiraan keseluruhan kes.

Ia adalah wabak taun besar pertama di Syria dalam lebih sedekad.

Penyakit yang sangat ganas itu biasanya dijangkiti daripada makanan atau air yang tercemar, dan menyebabkan cirit-birit serta muntah.

Ia boleh merebak di kawasan perumahan yang kekurangan rangkaian pembetungan yang betul atau air minuman sesalur.

Penyakit itu membuat kemunculan semula sejak pertama kali berlaku 2009 di Syria, di mana hampir dua pertiga loji rawatan air, separuh daripada stesen pam dan satu pertiga daripada menara air telah rosak akibat perang lebih sedekad, menurut Pertubuhan Bangsa-Bangsa Bersatu (PBB).

Punca wabak terbaru itu dipercayai dari Sungai Euphrates yang telah dicemari oleh pencemaran kumbahan.

Pengurangan aliran air akibat kemarau, peningkatan suhu dan empangan yang dibina oleh Turki telah menambahkan lagi masalah pencemaran.

Di sebalik pencemaran, lebih lima juta daripada kira-kira 18 juta penduduk Syria bergantung pada Euphrates untuk air minuman mereka, menurut PBB.

Wabak terbaharu ini amat membimbangkan bagi kem perpindahan sesak yang mempunyai sedikit akses kepada air bersih dan produk kebersihan.

Taun boleh membunuh dalam beberapa jam jika tidak dirawat, menurut WHO, tetapi kebanyakan mereka yang dijangkiti tidak akan mengalami gejala atau ringan.

Ia boleh dirawat dengan mudah dengan penyelesaian rehidrasi oral, tetapi kes yang lebih teruk mungkin memerlukan cecair intravena dan antibiotik, menurut WHO.

Di seluruh dunia, penyakit ini menjejaskan antara 1.3 juta dan empat juta orang setiap tahun, membunuh antara 21,000 dan 143,000 orang. – Agensi


‘Pupus bahasa Melayu, pupuslah bangsa Melayu’

Oleh Athirah Huda Zalhe

BANGI, 25 Syawal 1443H, Khamis – Bangsa Melayu boleh diancam kepupusan sekiranya bahasa Melayu tidak diperkasakan dan gagal diangkat menjadi bahasa negara.

Justeru, kerajaan mesti serius bukan hanya menjadikan bahasa Melayu sebagai bahasa pertuturan rakyat Malaysia merentasi kaum, tetapi juga mengangkatnya kepada bahasa ilmu dan perhubungan di rantau Asia.

Presiden BERJASA, Ustaz Zamani Ibrahim berkata, setiap pemimpin mesti bertanggungjawab menjaga bahasa Melayu dan menjadikannya bahasa pertuturan utama dalam kalangan warganegara ini.

“Semua bangsa di negara ini mesti boleh bertutur dengan bahasa Melayu ini walaupun sesama bangsa mereka. Saya melihat bahasa Melayu memiliki dua tuliasan iaitu rumi dan jawi.

“Kedua-dua tulisan ini mesti dijaga dan diguna pakai oleh semua rakyat yang berwarganegara Malaysia.

“Sebarang tindakan yang mampu diterjemahkan sebagai menolak salah satu daripada dua tulisan milik bahasa Melayu ini mesti diambil tindakan,” katanya kepada Ismaweb.net, hari ini.

Atas dasar itu, beliau melihat semua pemimpin sama ada dalam kalangan pembangkang dan terutamanya kerajaan, hendaklah mempunyai agenda besar terhadap masa depan bahasa Melayu.

Malah, beliau yakin bahasa Melayu sebagai bahasa ilmu dan perhubungan di rantau Asia akan terancam disebabkan kelalaian dan tiada sebarang usaha dalam memperkasakannya.

“Jangan biarkan akhirnya bangsa Melayu khususnya dan rakyat Malaysia umumnya tidak berbahasa. Bahasa Melayu itu melambangkan bangsa.

“Saya ingin mengingatkan bahawa pupusnya sesuatu bangsa itu dengan bermula pupusnya bahasa bangsa tersebut,” katanya.


Tok Mat nafi calon PM bagi MN untuk PRU15

BANGI, 11 Jamadilakhir 1442H, Ahad – “Berita palsu”.

Demikian sanggah Timbalan Presiden UMNO, Datuk Seri Mohamad Hasan susulan dakwaan beliau dipilih sebagai calon Perdana Menteri untuk Muafakat Nasional (MN) dalam Pilihan Raya Umum ke-15 (PRU15).

Mohamad yang lebih dikenali sebagai Tok Mat berkata, dakwaan itu tidak benar dan meminta semua pihak supaya lebih berhati-hati.

“Sila ambil maklum. Ini adalah berita palsu. Berita palsu ‘lebih cepat’ tersebar berbanding virus COVID-19.

“Berhati-hatilah,” katanya menerusi ciapan di akaun Twitter rasmi beliau, hari ini.

Menerusi ciapan itu, Ahli Dewan Undangan Negeri (ADUN) Rantau dan bekas Menteri Besar Negeri Sembilan itu turut berkongsi pautan Instagram beliau yang memaparkan tangkap layar berita palsu tersebut.

Berdasarkan paparan itu, nama Tok Mat dikatakan telah disenaraikan sebagai calon Perdana Menteri bagi MN dan telah mendapat undian tertinggi berbanding calon-calon lain pada Mesyuarat Majlis Tertinggi UMNO baru-baru ini.


‘Saifuddin memang tak boleh harap’

BANGI, 23 Zulkaedah 1441H, Rabu – Apa yang Menteri Komunikasi dan Multimedia, Datuk Saifuddin Abdullah buat, sehinggakan tugas yang menjadi tanggungjawab kementeriannya diambil alih pihak luar, soal Naib Presiden Barisan Jemaah Islamiyah Se-Malaysia (BERJASA), Ustaz Mohd Hazizi Ab Rahman.

Beliau berkata, rakaman video oleh seorang Youtuber luar negara, Dustin Pfundheller yang memuji tindakan pantas Malaysia memerangi COVID-19 sepatutnya diterbitkan oleh kementerian yang diketuai Saifuddin.

Malah, Saifuddin sebagai menteri, sepatutnya cepat membuat penerangan balas terhadap sebarang manipulasi maklumat atau laporan berkaitan cara Malaysia menguruskan wabak, sebagaimana yang dilaporkan dalam dokumentari agensi antarabangsa, Al-Jazeera.

“Tetapi Saifuddin sibuk marah staf penyiaran TV Bernama. Segala kemudahan dan teknologi untuk buat dokumentari ada di kementerian.

“Saifuddin memang tak boleh diharap. Dia hanya tahu melompat parti beberapa kali demi memenuhi hawa nafsu rakusnya,” katanya dalam kenyataan hari ini.

18 Mei lalu, Pfundheller dalam video bertajuk ‘How Malaysia Did the Impossible’ menyenaraikan bagaimana kerajaan dan rakyat Malaysia bekerjasama memerangi COVID-19 dan menjaga kebajikan orang ramai.

Ia berjaya menarik tontonan lebih 3.2 juta, namun Facebook telah menyekat capaian video dan iklan di halaman berkenaan tanpa sebab.

Video itu ternyata bertentangan dengan laporan dokumentari yang diterbitkan Al-Jazeera bertajuk ‘East 101: Locked Up in Malaysia’s Lockdown’.

Saifuddin turut mencetuskan kemarahan ramai apabila mengecam tindakan pengacara program bual bicara Bernama TV, Herleena Pahlavy yang menggelar Al Jazeera sebagai Al Jahiliah.

Beliau menerusi Twitternya berkata, Herleena tidak patut menggelar stesen televisyen antarabangsa itu ‘jahil’ walaupun tidak bersetuju dengan laporan mengenai layanan Malaysia terhadap pendatang asing ketika menangani COVID-19.

“Kita tak setuju dengan satu laporan saluran berita itu (Al-Jazeera). Tapi kita tak boleh menggelarnya dengan panggilan itu. Saya dimaklumkan oleh pengerusi Bernama yang tindakan telah diambil,” tulis Saifuddin.


Calon GTA Alor Gajah yakin beri saingan sengit pada lawan

BANGI, 9 Rabiulakhir 1444H, Jumaat – Gerakan Tanah Air (GTA) yakin mampu memberi saingan yang sengit pada Pilihan Raya Umum ke-15 (PRU15).

Ini kerana gerakan itu bukan hanya gabungan ahli dan parti politik semata-mata, malah gabungan pertubuhan bukan kerajaan (NGO) dan pakar dalam bidang profesional.

Tidak setakat itu, GTA juga menawarkan tujuh ciri politik baharu termasuk kepimpinan yang bebas daripada cengkaman ‘warlord’, menjadikan Perlembagaan sebagai tiang seri, mengangkat agenda memperkasa orang Melayu dan Bumiputera.

Gerakan itu juga menekankan kepentingan pelbagai kaum berpaksikan kepentingan negara, pemimpin bermaruah dan setia kepada agama dan negara, bangga dengan identiti watan dan mengamalkan tingkah laku beradab serta matang dalam usaha capai cita-cita politik.

Calon GTA Parlimen Alor Gajah, Muhammad Nazriq Abdul Rahman berkata, dengan kelayakan yang ada pada setiap calon, pihaknya yakin boleh memberi saingan yang sengit.

“Insya-Allah kami di GTA akan tawarkan agenda dan objektif yang lebih besar untuk jangka masa panjang,” katanya.

Dalam pada itu, beliau mengingatkan pengundi – khususnya belia – supaya tidak termakan dengan ‘gula-gula’ yang ditawarkan mana-mana parti politik menjelang PRU15.

“Sebagai pengundi terutamanya pengundi muda, jangan mudah digula-gulakan dengan ‘hadiah’ segera.

“Jadilah pengundi yang bijak dalam menentukan pimpinan dan tidak mengikut sentimen populis semata-mata,” katanya.


RM15.75 juta untuk sekolah persendirian Cina, adilkah?

Oleh Zuhayati Yazid

BANGI, 30 Ramadan 1444H, Jumaat – “Tahniah Dong Zong kerana kuasa kamu telah berjaya meruntuhkan takhta keegoan menteri.

“Persoalanya, apa makna kenyataan menteri sebelum ini? Sudah ‘U-turn’ kah? Ikhlas atau hanya kenyataan politik? Atau sekadar mahu menipu rakyat?”

Demikian persoalan dibangkitkan Jurucakap Jawatankuasa Gagasan Bangsa, Haji Aminuddin Yahaya mengulas laporan berita yang memaklumkan kerajaan meluluskan peruntukan RM15.75 juta untuk 63 sekolah persendirian Cina di seluruh negara.

Menteri Pengangkutan Loke Siew Fook dilaporkan berkata, permohonan peruntukan itu dibuat Presiden Dong Zong, Tan Tai Kim dan ia diluluskan oleh Perdana Menteri Anwar Ibrahim yang juga menteri kewangan.

“Setiap sekolah menerima RM250,000. Ia akan disalurkan kepada sekolah terbabit, dua minggu selepas cuti Hari Raya,” kata Loke.

Menganggap keputusan itu ‘double standard’, Aminuddin berkata, kebanyakan sekolah persendirian Cina memang sudah terlalu dan jauh lebih baik dari segi infrastruktur berbanding dengan sekolah-sekolah swasta dan institusi pendidikan tahfiz, apatah lagi sekolah-sekolah milik kerajaan.

“Jadi bagaimana yang sudah baik itu dibantu sedemikian istimewa tapi yang masih daif dibiarkan?

“Jangan nanti rakyat melihat seperti ‘kera di hutan disusukan sedangkan anak di rumah mati kelaparan’

“Kalau kerajaan benar-benar adil maka sepatutnya sekolah persendirian lain yang semuanya berjumlah 900 buah harus juga diberi bantuan dengan jumlah RM225 juta,” katanya.

Jelas Aminuddin lagi, sekolah-sekolah swasta yang masih menggunakan sistem dan sukatan pendidikan nasional berbanding dengan sekolah persendirian cina yang menggunakan sistem yang dikelola sendiri oleh Dong Zong, iaitu UEC.

“Jadi kita haraplah kerajaan dapat menterjemahkan nilai keadilan, yang sentiasa dilaung-laungkan dalam Konsep Madani, dengan memberikan peruntukan yang sama dan saksama kepada semua.

“Kalau tidak, buang ke laut sajalah Madani,” katanya.


Ucapan Duta AS dedah pembohongan normalisasi negara Arab

TEBING BARAT, 13 Safar 1442H, Khamis – Kenyataan Duta Besar Amerika Syarikat (AS) ke Israel, David Friedman – kononnya rancangan aneksasi di Tebing Barat yang diduduki ‘ditangguh bukan dibatalkan’ mendedahkan pembohongan negara-negara Arab yang menormalkan hubungan dengan negara penjajah itu.

Dalam satu kenyataan semalam, jurucakap Pergerakan Perjuangan Islam Palestin (Hamas) berkata, Abdel Latif Al-Qanoa berkata, beberapa rejim Arab memanipulasi pandangan umum negara itu bagi menormalkan hubungan dengan penjajahan Israel.

“Pengesahan Duta Besar AS ke Israel, David Freidman bahawa rancangan aneksasi Israel ditangguhkan mengesahkan pembohongan yang diberitahu oleh beberapa rejim Arab yang berusaha untuk menormalkan hubungan dengan penjajahan Israel.

“Ucapan ini mendedahkan justifikasi palsu negara-negara Arab yang menandatangani perjanjian normalisasi dengan penjajahan Israel,” katanya.

Ucapan Hamas itu selepas Emiriah Arab Bersatu (UAE) mmenandatangani perjanjian normalisasi dengan Israel awal bulan lalu dengan mengatakan bahawa kesepakatan itu kononya dalam usaha menghentikan rancangan aneksasi Tel Aviv terhadap Tebing Barat yang diduduki.

Terdahulu, Friedman berkata, rancangan aneksasi Israel sekitar 30 peratus Tebing Barat dan Lembah Jordan yang diduduki ditangguhkan sekurang-kurangnya satu tahun – mungkin lebih lama – tetapi menegaskan bahawa ia tidak dibatalkan.

“Kata-kata yang kami pilih adalah menangguhkan deklarasi kedaulatan. Ini bermaksud sementara. Mungkin memerlukan satu atau dua tahun atau lebih sebelum kita kembali kepada isu itu.

“Kami sudah menyatakan dengan jelas bahawa isu berkenaan telah ditunda – tidak bererti dibatalkan,” katanya. – Agensi


Gelombang rakyat tolak PH-BN makin dahsyat

BANGI, 28 Zulhijjah 1444H, Isnin – PAS Kedah mendakwa gelombang rakyat khususnya anak muda untuk menolak Pakatan Harapan (PH) dan Barisan Nasional (BN) semakin dahsyat dan sukar untuk dibendung.

Pesuruhjaya PAS Kedah, Datuk Ahmad Yahya juga tidak menolak kemungkinan negeri-negeri selesa PH dan BN suatu ketika bakal rebah ke bumi untuk diambil alih oleh Perikatan Nasional (PN).

Menurutnya, politik fitnah yang terus dimainkan oleh kepimpinan PH dan BN sedang memakan diri sendiri tanpa mereka sedari.

“Satu demi satu fitnah yang cuba dihamburkan kepada Menteri Besar, Datuk Seri Muhammad Sanusi Md Nor direncanakan bagi menjatuhkan reputasi cemerlang beliau ketika ini.

“Ironinya, situasi sebaliknya berlaku. Fitnah tersebut sedang menggali perkuburan PH dan BN dengan lebih dalam.

“Segala tohmahan dan fitnah yang ditujukan kepada kepimpinan Menteri Besar Kedah telah dijawab balas dan ia menggambarkan Menteri Madani tidak tahu selok-belok pentadbiran,” katanya dalam kenyataan.

Dakwanya lagi, seluruh kementerian Kerajaan Persekutuan dan kepimpinan PH serta BN dikerahkan untuk menjatuhkan imej serta karakter seorang menteri besar di sebuah negeri.

“Sangat tragis sekali apabila bukan sahaja perancangan mereka gagal bahkan sokongan kepada Sanusi pula semakin melonjak naik.

“Naratif ‘Sanusi tidak berbuat apa-apa’ sebenarnya membuka cerita era pemerintahan sebelumnya yang sekadar menangguk di air keruh.

“PAS Kedah yakin PH-BN tidak ada modal lain yang lebih kuat untuk diketengahkan dalam PRN kali ini. Malah, ‘poster boy’ mereka sendiri tidak terlawan dengan aura yang dibawa oleh Sanusi,” dakwanya.

Ahli Parlimen Pokok Sena itu mendakwa, PH dan BN juga semakin hilang keyakinan terhadap ‘poster boy’ mereka sehingga memaksa seluruh menteri turun beraksi di Kedah.

“Insya-Allah rakyat di keenam-enam negeri khususnya Kedah sudah pun bersedia untuk memastikan PH dan BN tersungkur menyembah bumi dan Sanusi sedang memimpin kebangkitan ini,” katanya.


SG4 beri tumpuan tingkatkan ekonomi melalui aset sedia ada

BANGI, 25 Rabiulawal 1445H, Rabu – State Government 4 atau SG4 memberi tumpuan kepada meningkatkan kegiatan ekonomi dan pelaburan di empat buah negeri melalui bidang kuasa sedia ada serta sumber dan aset negeri.

Penasihat tidak rasmi SG4, Tun Dr Mahathir Mohamad berkata, walaupun Perlis tidak menonjol berbanding negeri-negeri lain dan memiliki pendapatan terhad, namun mempunyai kelebihan dan aset yang boleh menjana pertumbuhan ekonomi.

“Cuaca di Perlis ini panas, sudah tentu sesuai diadakan projek tenaga solar besar-besaran. Begitu juga hasil tani seperti buah mangga harum manis yang mendapat permintaan tinggi apabila tiba musimnya.

“Selain itu hutan, bukit dan gua turut menjadi produk pelancongan tempatan,” katanya dalam kenyataan, hari ini.

Terdahulu, bekas Perdana Menteri itu mengadakan pertemuan bersama Menteri Besar Perlis, Mohd Shukri Ramli dan ahli-ahli Majlis Mesyuarat kerajaaan negeri di kediaman rasmi MB Perlis.

Dalam pertemuan berkenaan beliau menyebut, ketika menjawat Perdana Menteri tumpuannya ketika itu semestinya kepada negara secara keseluruhan menyebabkan masanya terhad untuk melihat setiap negeri.

“Pembangunan di setiap negeri dipertangungjawab kepada negeri dan jentera pentadbiran negeri.

“Sekarang selepas tidak lagi jadi Perdana Menteri dan dijemput menasihat SG4 ini, saya akui ada banyak masa dan boleh bantu beri tumpuan kepada hal berkait ekonomi dan pelaburan di SG4,” katanya.

Tambahnya, kerjasama antara SG4 diyakini dapat meningkatkan pelaburan dan memberi manfaat kepada pembangunan.

Malah, hasilnya nanti akan dinikmati rakyat di negeri berkenaan.


COVID-19: Vietnam akan tamat sekatan untuk penerbangan antarabangsa

HANOI, 11 Rejab 1443H, Ahad – Vietnam akan menamatkan sekatan COVID-19 ke atas penerbangan penumpang antarabangsa dengan semua pasaran mulai 15 Februari, tanpa had pada jumlah penerbangan, lapor akhbar Tuoi Tre yang dikendalikan kerajaan pada Ahad.

Negara Asia Tenggara itu mengenakan kawalan sempadan yang ketat pada permulaan pandemik bagi mengelakkan penularan COVID-19 dan meraih kejayaan pada awalnya.

Bagaimanapun ia memberi tamparan kepada sektor pelancongan yang menyumbang kira-kira 10 peratus daripada keluaran dalam negara kasar.

“Vietnam akan menarik balik sekatan ke atas penerbangan antarabangsa mulai 15 Februari. Kekerapan penerbangan akan dikembalikan ke tahap pra-pandemik,” kata Tuoi Tre memetik Timbalan Pengarah Pentadbiran Penerbangan Awam Vietnam, Dinh Viet Son.

Katanya, Vietnam sudah pun memaklumkan kepada rakan-rakan kongsinya mengenai dasar baharu itu dan hanya China yang belum lagi bersetuju untuk menyambung semula khidmat penerbangan komersial dengan Vietnam.

Vietnam mula menyambung semula penerbangan antarabangsa secara berperingkat dengan 15 pasaran mulai awal tahun ini, termasuk melonggarkan keperluan kuarantin.

Para penumpang yang sudah lengkap divaksin kini hanya perlu menjalani kuarantin kendiri selama tiga hari.

Negara itu merekodkan hampir 2.5 juta kes COVID-19 sejak pandemik bermula dan kira-kira 39,000 kematian direkodkan.

Menurut data rasmi, hampir 98 peratus daripada 98 juta penduduknya sudah menerima sekurang-kurangnya dua dos vaksin. – Agensi


Setiap pejuang pertaruh nyawa pertahan kedaulatan negara

KUALA LUMPUR, 28 Muharram 1442H, Rabu – Keamanan dan kesejahteraan dikecapi ketika ini tidak diperoleh dengan mudah, sebaliknya melalui pengorbanan pejuang yang mempertaruhkan nyawa dalam mempertahankan kedaulatan negara tercinta ini, kata Panglima Angkatan Tentera Malaysia (ATM) Jen Tan Sri Affendi Buang.

Beliau berkata sesungguhnya darah dan keringat perjuangan mereka yang terdahulu, telah menghasilkan keharmonian dan keamanan kepada negara sehingga kini.

Jelasnya, sebagai generasi pewaris ATM, warga tentera perlu tekad menaburkan bakti dengan sepenuh jiwa, dalam memikul amanah agar ATM terus utuh sebagai barisan hadapan dalam mempertahankan kedaulatan negara.

“Kepada seluruh rakyat Malaysia pula adalah penting untuk setiap rakyat di negara bertuah ini memperkuatkan semangat patriotisme dan nasionalisme, dengan menanamkan budaya ‘sense of belonging’ dan ‘sense of ownership’ dalam sanubari saudara saudari sekalian.

“Pengukuhan semangat dan budaya ini, kesatuan antara rakyat dan ATM akan dapat terbentuk sekali gus berupaya menjadikan Malaysia sebagai sebuah negara yang selamat, berdaulat dan makmur,” katanya dalam perutusan khas sempena Hari ATM ke-87 dan Hari Malaysia yang disambut hari ini.

Dalam pada itu, Affendi turut mengingatkan warga tentera bahawa pembangunan ATM, bukan bertujuan menjadi satu ketumbukan yang inginkan peperangan atau menyerang negara lain, sebaliknya ia satu angkatan yang dipertanggungjawabkan menjaga keamanan dan kedaulatan negara, daripada ancaman musuh.

“Pembangunan ini penting, terutamanya dalam mendepani persekitaran keselamatan yang tidak menentu, serta keperluan meningkat keupayaan pertahanan sebagai angkatan masa hadapan yang berkredibiliti, sebagaimana dinyatakan dalam Kertas Putih Pertahanan,” katanya.

Beliau turut menyeru warga ATM mengimbau semula empat teras keutamaan, iaitu memperkasa kesiagaan aset ATM, memperkasa warga ATM yang cemerlang, mengukuhkan keupayaan ATM dalam domain siber dan menterjemahkan Kertas Putih Pertahanan.

“Oleh itu, amat penting untuk kita terus menanamkan dalam jiwa kita berkenaan kepentingan merealisasikan teras keutamaan ini, demi menjadikan kita semua sebagai satu ketumbukan nasional yang holistik dan mampan,” katanya.

Bersempena Hari ATM ke 87, Affendi yang mewakili seluruh warga ATM, turut melafaz ikrar taat setia tidak berbelah bagi kepada Yang di-Pertuan Agong Al-Sultan Abdullah Ria’yatuddin Al-Mustafa Billah Shah, selaku pemerintah tertinggi ATM.

“Sesungguhnya kami memegang teguh ikrar kesatria untuk mempertahankan kedaulatan, keselamatan dan kepentingan strategik negara, sehingga ke titisan darah terakhir,” katanya.

Beliau juga merakamkan penghargaan dan terima kasih kepada kerajaan khususnya Perdana Menteri Tan Sri Muhyiddin Yassin dan Menteri Kanan Pertahanan Datuk Seri Ismail Sabri Yaakob; Polis Diraja Malaysia; agensi penguatkuasaan lain; jabatan kerajaan, media massa dan semua pihak yang memberi sokongan dan kerjasama padu kepada ATM. – Bernama


8 warga asing didenda, tiada penjarakan fizikal di pub

KUALA LUMPUR, 4 Rabiulawal 1442H, Rabu  – Akibat gagal mematuhi prosedur operasi standard (SOP) penjarakan fizikal di sebuah pub ketika penguatkuasaan Perintah Kawalan Pergerakan Bersyarat (PKPB), lapan warga asing masing-masing dijatuhi hukuman denda RM800 oleh Mahkamah Majistret di sini, hari ini.

Majistret M. Saravanan menjatuhkan hukuman itu terhadap Rajiv Ahuja, Al Mutawakel Zaid Yahya Zaid, Larbi Belbaraka, Hayat Iskandar, Ibrhaem Mohammaed S Ibrahim, Mohamed Farah Yassin, Masetto Marco Braian dan Ayeyi Kolawale Isaac, yang masing-masing berumur antara 21 hingga 43 tahun, selepas mereka mengaku bersalah atas pertuduhan yang dihadapi.

Mahkamah turut memerintahkan kesemua Orang Kena Saman (OKS), yang antaranya warga Afrika dan Amerika Syarikat itu menjalani hukuman penjara sebulan sekiranya gagal membayar denda.

Mengikut pertuduhan, kesemua OKS didakwa melakukan kesalahan di bawah Peraturan 3(1) Peraturan-Peraturan Pencegahan dan Pengawalan Penyakit Berjangkit (Langkah-Langkah di dalam Kawasan Tempatan Jangkitan No 8) 2020 dengan berhimpun tanpa penjarakan fizikal di Reggae Bar, 158, Jalan Tun HS Lee, Dang Wangi, di sini, pada 2.20 pagi, 19 Oktober lalu.

Kesalahan itu boleh dihukum di bawah Peraturan 11(1) peraturan sama yang dibaca bersama Seksyen 34 Kanun Keseksaan yang membawa hukuman denda RM1,000 atau penjara yang boleh sampai enam bulan, atau kedua-duanya.

Terdahulu, Timbalan Pendakwa Raya Lim Chooi Yee memohon mahkamah menjatuhkan hukuman setimpal ke atas kesemua OKS.

“Kesemua OKS telah melanggar peraturan pencegahan pandemik, saya mohon mahkamah turut mengambil kira faktor peningkatan kes COVID-19 yang semakin mendadak sejak kebelakangan ini,” katanya.

Bagaimanapun, Belbaraka yang diwakili peguam Haijan Omar memohon hukuman denda minimum atas alasan anak guamnya telah insaf atas perbuatannya, manakala OKS lain yang tidak diwakili peguam turut merayu hukuman ringan.

Di mahkamah majistret lain, seorang lelaki warganegara Korea didenda RM500 atau penjara 14 hari kerana gagal mendaftar butiran diri dalam aplikasi My Sejahtera dan buku pendaftaran ketika memasuki kedai makan, dua minggu lepas.

Majistret Mohamad Fared Abdul Latif menjatuhkan hukuman itu selepas Chung Yun-Noh, lingkungan umur 60-an mengaku bersalah atas pertuduhan itu yang didakwa dilakukan di sebuah kedai makan di No. 46, lorong Kampung Pandan di sini, jam 10.40 pagi, 8 Oktober lalu.

Tertuduh membayar denda itu.

Pertuduhan dikemukakan mengikut Peraturan 11 Peraturan-Peraturan Pencegahan dan Pengawalan Penyakit Berjangkit (Langkah-Langkah di dalam Kawasan Tempat Jangkitan) 2020 .

Timbalan Pendakwa Raya Wan Ahmad Hakimi Wan Ahmad Jaafar memohon hukuman setimpal berbentuk pengajaran manakala peguam Muhammad Syafiq Salleh yang mewakili tertuduh memohon hukuman denda mengambil kira pengakuan salah tertuduh dan dia baru sahaja menjalani pembedahan mata. -Bernama


Anwar kata sebaiknya PRU15 tahun depan

KANGAR, 28 Safar 1444H, Ahad – Presiden PKR, Datuk Seri Anwar Ibrahim berkata, kerajaan yang bertanggungjawab akan menetapkan tarikh pilihan raya pada masa sesuai dan tidak membebankan rakyat.

Justeru, Anwar berpendapat, Pilihan Raya Umum Ke-15 (PRU15) wajar dilaksanakan tahun hadapan kerana mengikut ramalan, banjir akan berlaku hujung tahun ini.

“Kita prihatin terhadap masalah banjir dan saya kira apabila keadaan lebih terkawal iaitu sebaik-baiknya pada tahun depan (PRU15).

“Namun tentunya ia keputusan Perdana Menteri dengan perkenan Yang di-Pertuan Agong,” katanya seperti dilapor media tempatan.

Sebelum ini, Presiden UMNO, Datuk Seri Ahmad Zahid Hamidi mempersoalkan sama ada parti lawan benar-benar tidak mahu PRU15 diadakan kerana bimbangkan banjir.

Beliau mendakwa, parti lawan sengaja menggunakan alasan tersebut sebagai muslihat untuk mengelak daripada perlu berdepan dengan penentuan rakyat.


Kebanyakan serangan Israel di Syria dilulus Amerika

WASHINGTON, 20 Zulkaedah 1443H, Isnin – The Wall Street Journal mendedahkan bahawa negara haram Israel secara rahsia bekerjasama dengan Amerika Syarikat (AS) dalam kebanyakan serangan udara yang dilakukannya di Syria.

Sejak 2017, Israel telah melakukan lebih daripada 400 serangan udara di Syria dan bahagian lain di rantau Asia Barat.

Ia mendakwa bahawa serangan Israel telah bertujuan untuk menyekat Iran dan tentera sekutunya di Syria.

Sebilangan besar serangan udara Israel telah diluluskan oleh Komando Pusat AS, CENTCOM dan Pentagon.

Matlamat AS adalah untuk memastikan bahawa serbuan pengeboman Israel tidak mengganggu kempen ketenteraan pimpinan AS di Syria.

Ramai pemerhati percaya bahawa pendedahan oleh The Wall Street Journal adalah pengesahan dasar rahsia terbuka.

Pendedahan oleh Wall Street Journal muncul ketika rejim Israel telah meningkatkan serangannya terhadap Syria.

Minggu lalu, rejim Israel menyerang Lapangan Terbang Antarabangsa Damsyik yang masih belum beroperasi sepenuhnya.

Pegawai Syria telah beberapa kali menyatakan bahawa keberadaan tentera AS di Syria di sana adalah untuk merompak sumber negara.

Bekas Presiden AS, Donald Trump juga tidak malu untuk berterus terang menyatakan bahawa beliau menyimpan tentera AS di Syria untuk minyak Syria sahaja.

“Kami telah menyimpan minyak, kami berada di sana dan menyimpan minyak. Orang luar boleh meronda sempadan Syria secara terang-terangan,” kata Bekas Presiden AS, Donald J Trump.

Manakala perjuangan menentang Daesh nampaknya menjadi alasan yang kukuh untuk mengekalkan kehadiran AS secara haram di Syria.

Pegawai Syria juga berulang kali menyeru Pertubuhan Bangsa-Bangsa Bersatu untuk menghentikan serangan Israel ke atas negara itu.

Malangnya, gesaan itu hampir selalu tidak diendah di sebalik beberapa teguran lisan oleh pegawai PBB. – Agensi


Taksub bela penjenayah tanda kejatuhan UMNO

BANGI, 5 Safar 1444H, Jumaat – Sikap sebahagian penyokong serta barisan tertinggi UMNO yang masih mengagungkan pemimpin mereka yang sudah pun dihukum bersalah, jelas menjadi petanda kejatuhan parti itu.

Setiausaha Agung BERJASA, Ir Ts Muhammad Lukman Al Hakim Mohamad berkata, mereka sepatutnya mengenang kembali sejarah penubuhan UMNO serta matlamat asal parti, bukannya membela penjenayah.

“Perjuangan asal parti UMNO adalah memperjuangkan nasib bangsa Melayu dan membebaskan negara dari cengkaman penjajah.

“Ia berkembang dan didukung ramai kerana agenda mega ini.

“Apabila hari ini segelintir pimpinan UMNO mula memanamkan ketaksuban kepada individu penjenayah yang telah didapati bersalah oleh 9 orang hakim dan 3 mahkamah, ia merupakan petanda awal kejatuhan parti ini,” katanya dalam kenyataan, hari ini.

Tidak bersetuju dengan solidariti melampau segelintir pihak berkenaan, Muhammad Lukman berkata, pemimpin yang dilihat masih membela penjenayah besar dalam parti itu harus dibuang daripada UMNO.

“Siapa yang menangisi penjenayah ini harus disingkirkan dari parti, atau UMNO akan terkubur bersama-sama agenda usang yang hanya tinggal dalam kenangan,” katanya.

Sabtu lalu, UMNO menganjurkan Taklimat Khas Presiden UMNO di Dewan Merdeka, Pusat Dagangan Dunia Kuala Lumpur (WTCKL) yang dihadiri oleh ribuan penyokong parti terbabit.

Media melaporkan, antara inti pati taklimat adalah menunjukkan solidariti ahli UMNO kepada bekas Presiden, Datuk Seri Najib Razak yang dihukum penjara selama 12 tahun selepas didapati bersalah dalam kes penyelewengan dana SRC International Sdn Bhd.


Sanusi angkat sumpah MB hari ini

ALOR SETAR, 27 Muharram 1445H, Isnin – Ahli Dewan Undangan Negeri (ADUN) Jeneri Datuk Seri Muhammad Sanusi Md Nor akan mengangkat sumpah sebagai Menteri Besar Kedah, hari ini.

Muhammad Sanusi, 49, yang juga Pengerusi Perikatan Nasional (PN) Kedah berkata, beliau akan melafaz sumpah memegang jawatan itu di Istana Anak Bukit, di sini pada 10 pagi.

“Esok saya akan mengangkat sumpah sebagai Menteri Besar di Istana Anak Bukit 10 pagi,” katanya ketika berucap pada program Himpunan Mandat Rakyat di Kompleks PAS Kedah, di sini malam tadi.

Pada Pilihan Raya Negeri (PRN) pada Sabtu, PN berjaya mendapat kemenangan besar iaitu 33 daripada 36 kerusi Dewan Undangan Negeri (DUN) Kedah.

Muhammad Sanusi yang juga Timbalan Pesuruhjaya PAS Kedah mempertahankan kerusi DUN Jeneri selepas menewaskan calon Barisan Nasional (BN) Datuk Muhamad Khizri Abu Kassim dengan majoriti 16,050 undi.

Beliau juga sebelum ini adalah Menteri Besar Kedah ke-14 yang dilantik dan mengangkat sumpah jawatan itu pada 17 Mei 2020 selepas mendapat sokongan majoriti ADUN ketika itu.- Bernama


Kedudukan tinggi undang-undang Islam perlu dikembalikan

BANGI, 12 Zulhijjah 1441H, Ahad – Sudah tiba masanya kedudukan tinggi undang-undang Islam dikembalikan, kata Presiden Persatuan Peguam-Peguam Muslim (PPMM), Datuk Zainul Rijal Abu Bakar.

Beliau membangkitkan perkara itu apabila sebelum kedatangan penjajah, Tanah Melayu telah pun melaksanakan undang-undang Islam dalam kehidupan seharian.

Katanya, segala masalah yang timbul diadili sama ada di hadapan sultan atau pemerintah kawasan berdasarkan undang-undang Islam dalam semua urusan, termasuk hal ehwal kekeluargaan, muamalat dan jenayah.

Pelaksanaan undang-undang itu berlaku selepas sultan bertindak memeluk Islam dan diikuti oleh rakyat yang turut mentauhidkan Allah SWT.

“Catatan bertulis mengenai hukum dan peraturan Islam dalam beberapa tulisan seperti Undang-undang 99 Perak, Hukum Kanun Melaka dan lain-lain menjadi bukti bahawa wujudnya peruntukan undang-undang Islam yang dilaksanakan secara sistematik,” katanya menulis di Sinar Harian hari ini.

Bagaimanapun, kesemuanya berubah sebaik sahaja Inggeris menduduki Tanah Melayu – apabila pihak Inggeris dan Raja-Raja Melayu telah memeterai beberapa perjanjian atau lebih dikenali sebagai triniti.

Dalam triniti berkenaan, terdapat syarat dikenakan supaya Residen Inggeris dibenarkan datang dan memberi bantuan kepakaran dalam mentadbir urusan negara kepada Sultan, Datuk Zainul Rijal.

Dalam triniti sama, beliau bagaimanapun berkata, Residen tidak akan mencampuri urusan pentadbiran agama dan pelaksanaan undang-undang Islam di Tanah Melayu.

Malangnya, ketika itu tafsiran Islam disempitkan, katanya.

“Ketika itu, urusan undang-undang mula dibahagikan kepada aspek-aspek yang terpisah. Undang-undang muamalat atau transaksi dianggap urusan keduniaan yang tidak berkait dengan Islam.

“Inggeris juga memperkenalkan tiga piagam yang dipanggil Charters of Justice (Piagam Keadilan Pertama) pada tahun 1807, Piagam Keadilan Kedua pada 1826 dan Piagam Keadilan Ketiga pada 1885.

“Semua itu bertujuan untuk mengangkat taraf undang-undang Inggeris dan secara tidak langsung menenggelamkan serta menyisihkan undang-undang Islam yang dulunya diamalkan sebagai lex loci (undang undang tempatan),” katanya.

Mengulas lanjut, Zainul berkata, campur tangan secara langsung dalam urusan kekeluargaan orang Islam di Tanah Melayu telah berlaku pada 1880.

Beliau berkata, Inggeris turut memperkenalkan satu ordinan yang dipanggil ‘Muhammedan Marriage Ordinance’ bertujuan bagi menetapkan sejauh mana undang-undang Islam boleh diterima dan diiktiraf mahkamah.

“Dengan terlaksananya ordinan itu juga, cita-cita dan usaha British untuk memisahkan antara urusan sivil dan urusan keagamaan yang dirancang sejak kedatangannya ke Tanah Melayu mula terzahir dengan begitu jelas,” dakwanya.

Pada masa sama, Zainul berkata, Enakmen Pentadbiran Hukum Syarak, Selangor 1952 telah digubal bermula awal tahun 1950.

Beliau berkata, enakmen berkenaan mengandungi urusan penubuhan Majlis Ugama Islam dan Adat Istiadat Melayu Selangor, yang membantu sultan mentadbir perkara berkaitan dengan agama Islam dan adat istiadat orang Melayu.

Katanya, enakmen itu turut menyebut hak dan kuasa Majlis, peraturan mesyuarat, penubuhan Jabatan Agama Islam, pelantikan Mufti dan Jawatankuasa Fatwa serta penubuhan Mahkamah Kadi.

Malah, katanya, aspek-aspek kekeluargaan juga diperuntukkan namun tidak terperinci.

“Perkara yang dinyatakan melibatkan urusan pertunangan, perkahwinan, perceraian, pembubaran perkahwinan, harta sepencarian, penjagaan anak-anak, nafkah anak-anak dan isteri, anak sah taraf dan sebagainya. Kandungan Enakmen Pentadbiran 1952 sebenarnya lebih kepada menggabungkan berbagai-bagai undang-undang pentadbiran agama Islam.

“Dengan pewartaan Enakmen Pentadbiran 1952, maka ia menggantikan pemakaian kanun Muhammadan Enactment yang dikuatkuasakan. Penggubalan Undang-undang Pentadbiran telah dilaksanakan di negeri-negeri lain iaitu Kelantan, Terenganu, Pahang, Pulau Pinang, Melaka, Negeri Sembilan,

“Jika dikaji, peruntukan mengenai urusan perkahwinan dalam Enakmen Pentadbiran 1952 sebenarnya hampir sama dengan peruntukan yang ada dalam Muhammedan Marriage Ordinance. Penggunaan ayatnya hampir sama kecuali perubahan kepada perkataan Pendaftaran dan Kadi sahaja,” jelasnya.


AS takkan laksana semula perintah berkurung

WASHINGTON, 23 Zulhijjah 1442H, Isnin – Amerika Syarikat (AS) tidak akan melaksanakan semula perintah berkurung, meskipun situasi COVID-19 berisiko lebih buruk susulan varian berbahaya Delta yang mendorong lonjakan kes jangkitan.

Pakar penyakit berjangkit AS, Dr Anthony Fauci berkata, kadar peratusan rakyat Amerika yang telah divaksinasi sudah memadai untuk negara itu tidak melaksanakan perintah berkurung.

“Walaupun (kadar vaksinasi) belum cukup untuk mengatasi wabak itu, tetapi saya percaya kita tidak perlu berada dalam situasi yang pernah dialami pada musim sejuk lalu,” katanya.

Berdasarkan rekod, jumlah kes jangkitan baharu COVID-19 yang dilaporkan di seluruh negara hampir dua kali ganda dalam tempoh 10 hari terakhir.

Walaupun negeri-negeri tidak mengambil langkah sekatan pergerakan, penyebaran varian Delta masih boleh mengancam ekonomi AS.

Presiden Bank Rizab Persekutuan, Minneapolis Neel Kashkari berkata, varian Delta mencetuskan langkah berjaga-jaga bagi jutaan penduduk di AS yang tidak dapat bekerja dan melambatkan pemulihan pasaran buruh negara itu.

Bukan hanya negara Barat, varian dominan itu juga melumpuhkan kebanyakan negara Asia yang sebelum ini hampir berjaya mengawal penularan kes jangkitan.

Antaranya seperti Filipina, Thailand dan Vietnam – kini terpaksa menguatkuasakan semula perintah berkurung. –  Agensi


The 1975 sudah buat onar, ISMA desak Coldplay sokong LGBT pula dibatalkan

Oleh Siti Fatimah Ishak

BANGI, 10 Muharram 1445H, Jumaat – Apa sahaja usaha yang mahu mempromosikan nilai luar yang merosakkan masyarakat terutama golongan belia mesti ditolak habis-habisan.

Presiden gerakan Ikatan Muslimin Malaysia (ISMA), Ustaz Shuhaib Ar-Rumy Selamat berkata, kerajaan mesti menetapkan etosnya yang tersendiri bagi memelihara jati diri dan identiti agama dan bangsa.

“Kehilangan identiti sesuatu bangsa akan menjadikannya lemah dan tak mampu mengungguli pembangunan negara menjadi kuat dan berdaulat,” katanya kepada Ismaweb.net.

Atas sebab itu, beliau menggesa kerajaan membatalkan konsert kumpulan rock popular dari Britain, Coldplay: Music Of The Spheres World Tour (MOTSWT) yang bakal dianjurkan di Stadium Nasional Bukit Jalil (SNBJ), pada 22 November nanti.

Coldplay terkenal sebagai pejuang hak LGBTQIA+, walaupun vokalis Chris Martin pernah mengakui bahawa dia seorang homofobia (perasaan takut atau benci yang amat sangat terhadap homoseksual) sebagai seorang kanak-kanak.

Bimbang konsert berkenaan tetap diadakan, Ustaz Shubaib merayu kerajaan mengambil iktibar daripada insiden kumpulan artis liar The 1975 baru-baru ini yang menunjukkan aksi dan tindakan biadab.

Katanya, The 1975 adalah antara bukti konsert seumpama itu tidak mendatangkan manfaat kepada rakyat negara ini.

Mereka yang hadir ke negara ini seolah hanya memenuhi aspek keuntungan dan ‘bisnes’ semata-mata.

“Bahkan paling malang, kehadiran mereka untuk menyebarkan nilai-nilai songsang kepada anak-anak muda di negara ini,” katanya.

Mengulas lanjut, katanya, kerajaan Madani perlu bertegas – yang mana bukan sahaja mengambil tindakan selepas terjadi sesuatu insiden, tetapi menghalang kedatangan artis-artis seperti itu.

“Kita tak mahu tragedi artis dari The 1975 di Festival Good Vibes 2023 tempoh hari berulang kembali. Sangat menyedihkan,” katanya.

Terdahulu, vokalis kumpulan The 1975, Matty Healy melakukan tindakan jelik ketika membuat persembahan di Litar Antarabangsa Sepang.

Healy didakwa memegang botol arak ketika berada atas pentas selain meludah dan melakukan aksi kurang sopan.

Vokalis itu juga membuat ucapan menghina undang-undang Malaysia berkaitan LGBT sebelum bertindak mencium pemain bass The 1975, Ross McDonalds di atas pentas.


PEMBELA syor kerajaan tuntut kembali artifak ‘dicuri’ British

BANGI, 15 Safar 1444H, Isnin – Pertubuhan-Pertubuhan Pembela Islam (PEMBELA) mencadangkan kerajaan mempertimbangkan mengikut jejak langkah beberapa negara yang pernah dijajah untuk menuntut kembali artifak ‘dicuri’ British pada zaman penjajahan dahulu.

Pengerusi PEMBELA, Haji Aminuddin Yahaya berkata, masyarakat antarabangsa khususnya negara bekas tanah jajahan sudah mula menuntut kembali artifak ketika zaman British ‘rakus’ mengambil hasil mahsul seluruh pelusuk dunia.

Beliau merujuk usaha negara India dan Afrika yang menuntut berlian pada mahkota mendiang Ratu Elizabeth II dipulangkan.

“Contohnya, dikatakan sudah ada usaha dari negara India dan Afrika mula menuntut agar berlian pada mahkota mendiang Ratu Elizabeth itu dipulangkan kembali hasil dari aktiviti merompak dan menyamun besar-besaran satu ketika dahulu.

“Malah dipamerkan pula dengan penuh megah sebagai perhiasan ratu. Hina sungguh British keparat ini,” katanya dalam kenyataan, hari ini.

Menurut Aminuddin, beliau difahamkan ribuan manuskrip dan artifak dari Tanah Melayu masih ada pada simpanan kerajaan British.

“Sampaikan kita pula perlu ke sana untuk membuka semula manuskrip kita untuk rujukan sejarah, undang-undang dan sebagainya.

“Manuskrip dan artifak lampau ini sangat penting buat kita kerana di situ banyak terkandung bukti kemegahan tamadun kita yang sebenarnya mampu menukar naratif kenegaraan kita keluar dari apa yang dasarkan oleh pihak kolonial dahulu,” katanya.

Ini kerana sehingga kini, beliau berkata, orang Melayu sentiasa dimomokkan sebagai bangsa yang tiada tamadun dan hanya mampu menceduk tamadun lain sahaja.

Katanya, sehinggakan undang-undang juga perlu merujuk amalan lampau negara lain.

“Ya, memang banyak tinggalan dan asas yang didasarkan oleh pihak kolonial terutamanya British yang telah kita berjaya ubah tetapi hakikatnya itu hanyalah sebahagian kecil dari sepatutnya.

“Bayangkan, kalau kita ada lebih banyak rujukan dan bukti yang boleh menjadi asas serta pemangkin kepada segala perubahan itu,” katanya.

Justeru, beliau percaya ianya ada pada artifak dan manuskrip lampau yang bertebaran di serata dunia khususnya di Barat dan bukan sahaja di United Kingdom (UK).

“Itu apa yang zahir, yang ada dalam muzium-muzium atau arkib-arkib di London. Belum lagi sentuh mengenai apa yang disorokkan.

“Saya harap kerajaan dapat mempertimbangkan idea ini. Tidak pasti mungkin perlu juga desakan dari pakar-pakar sejarah tempatan dan bidang berkaitan serta rakyat marhaen juga untuk kerajaan bergerak,” katanya.


Syor buka semula masjid di Sabah ikut SOP ketat

KOTA KINABALU, 23 Jamadilakhir 1442H, Jumaat – Sudah tiba masanya masjid di Sabah dibuka semula mengikut prosedur operasi standard (SOP) yang ketat.

Seperti contoh, mengambil wuduk dari rumah, membawa sejadah sendiri, memakai pelitup muka dan hanya membenarkan mereka yang berumur 12 hingga 60 tahun sahaja untuk menghadiri solat berjemaah di masjid.

Demikian saranan Yang Dipertua Ikatan Muslimin Malaysia (ISMA) Kota Kinabalu, Datuk Dr Hj Mohamed Hatta Mohamed Tarmizi selepas kerajaan mengumumkan tiga jenis perniagaan iaitu pasar malam, kedai gunting rambut dan pusat cuci kereta dibenarkan beroperasi mulai hari ini.

Beliau mencadangkan hanya solat fardu lima waktu dan mengehadkan 30 orang jemaah sahaja yang dibenarkan dalam satu masa sehinggalah kes harian di Sabah dapat dikekalkan di paras yang tidak membimbangkan.

“Setiap masjid disarankan melakukan Solat Sunat Hajat serta membaca doa Qunut Nazilah bagi memohon pertolongan Allah SWT agar wabak COVID-19 semakin berkurangan khususnya di negeri Sabah dan di Malaysia umumnya,” katanya.

Semalam, Menteri Kanan (Keselamatan), Datuk Seri Ismail Sabri Yaakob berkata, operasi pasar malam dibenarkan bermula jam 4 petang hingga 10 malam dengan mematuhi SOP ketat iaitu jarak gerai satu meter antara satu sama lain, hanya satu jalan masuk dibenarkan dan kawalan ketat pasukan Jabatan Sukarelawan Malaysia (RELA).

Untuk kedai gunting rambut, dibenarkan beroperasi sehingga jam 10 malam dan hanya khidmat gunting rambut dibenarkan.

Operasi perniagaan pusat cuci kereta juga dibenarkan sehingga jam 10 malam.


Islam ajar umat santuni ibu bapa, warga emas

BANGI, 18 Rabiulakhir 1442H, Jumaat – Islam mengajar umatnya mengamalkan sikap saling menghormati dan menyantuni antara satu dengan yang lain tanpa mengira bangsa, pangkat ataupun keturunan.

Sikap seperti ini perlu disemai sejak kecil, lebih-lebih lagi terhadap kedua ibu bapa.

Serentak itu, Jabatan Agama Islam Selangor (JAIS) menerusi khutbah Jumaat mengajak ibu bapa mengasuh anak mereka untuk beradab dengan orang lain, lebih-lebih lagi dalam keadaan dunia hari ini, manusia semakin kehilangan adab dan moral dalam kehidupan mereka.

Katanya, tuntutan berbuat baik ini juga bukanlah terhad kepada ibu bapa sendiri sahaja bahkan termasuk kepada orang yang lebih dewasa atau warga emas, sama ada mereka yang ada hubungan kekeluargaan ataupun tidak.

Ini kerana katanya, kerana warga emas juga mempunyai hak untuk mendapat kasih sayang dan penghormatan dengan menjaga hak-hak mereka.

“Khatib juga ingin berpesan dan mengingatkan para jemaah sekalian dalam kita membicarakan persoalan menghormati warga emas ini kita sebagai mukmin hendaklah sentiasa muhasabah diri kita, bagaimanakah sifat dan sikap kita dalam menghargai ibu dan bapa sebagai warga emas.

“Apakah peranan kita dalam memberi kasih sayang kepada mereka yang telah berjuang membesarkan kita. Apakah kita sekadar membiarkan mereka bersendirian bahkan ada yang sanggup membiarkan mereka di rumah perlindungan orang-orang tua. Apakah ini wajar dalam suasana pembentukan keluarga yang harmoni pada waktu ini.

“Maka oleh sebab itu, marilah kita tanamkan sikap keprihatinan dan rasa simpati terhadap ahli keluarga kita dengan memelihara perhubungan yang baik sesama ibu bapa yang semestinya dihormati dan ditaati kerana ianya mendapat pahala di sisi Allah SWT,” katanya.

Mengakhiri khutbah, JAIS mengajak umat Islam meyakini bahawa menghormati dan mengasihi warga emas adalah perintah dan tuntutan daripada Allah SWT.

“Umat Islam hendaklah menginsafi bahawa golongan warga emas seharusnya diperlakukan secara baik, disayangi dan dihormati kerana ia adalah tuntutan Islam.

“Umat Islam hendaklah sedar bahawa kita akan berada pada usia tua suatu hari nanti. Justeru berazamlah untuk mengasihi dan menjaga golongan ini,” katanya.


Thailand cipta vaksin COVID-19 melalui kaedah semburan hidung

BANGKOK, 2 Muharram 1443H, Rabu – Thailand dalam usaha membangunkan vaksin COVID-19 melalui kaedah semburan hidung, dijangka memulakan percubaan ke atas manusia akhir tahun ini.

Jurucakap kerajaan, Ratchada Thanadirek berkata, vaksin berdasarkan adenovirus dan influenza itu dibangunkan oleh Pusat Nasional Kejuruteraan Genetik dan Bioteknologi.

Katanya, setelah memulakan percubaan pada tikus, fasa pertama ujian ke atas menusia perlu dimulakan akhir tahun ini, sementara menunggu persetujuan daripada Pentadbiran Makanan dan Ubat-Ubatan.

Ratchada berkata, percubaan itu juga akan menguji tahap perlindungan vaksin terbabit ke atas varian Delta, dengan menyasarkan fasa kedua berakhir Mac tahun depan dan penggunaan meluas pada pertengahan tahun 2022, sekiranya hasil positif.

Penyelidikan sama telah dilakukan di beberapa negara seluruh dunia untuk membangunkan vaksin semburan hidung bagi membantu mencegah dan merawat COVID-19, berikutan lapisan hidung dikenal pasti sebagai titik utama bermulanya jangkitan.

Setakat ini, Thailand hanya bergantung kepada suntikan vaksin Sinovac, AstraZeneca dan Sinopharm. Sementara, vaksin Pfizer-BioNTech diberikan sebagai dos ketiga untuk kakitangan perubatan yang lengkap dua dos Sinovac.-   Agensi


Petugas Putra Specialist Hospital positif varian Omicron

BANGI, 22 Jamadilawal 1443H, Isnin – Putra Specialist Hospital (Melaka) Sdn Bhd (PSHMSB) hari ini mengesahkan seorang petugasnya positif COVID-19 bagi varian Omicron.

Petugas berkenaan kini diletakkan di bawah perintah kuarantin selaras dengan garis panduan yang ditetapkan Kementerian Kesihatan (KKM).

PSHMSB berkata, petugas tersebut sebelum ini telah mengerjakan umrah, dan diuji positif ketika di lapangan terbang.

“Keputusan ujian genom mengesahkan bahawa ia adalah varian Omicron, yang dijangkiti pada 25 Disember.

“Petugas itu tidak melapor diri untuk bekerja sejak kembali dari umrah dan tiada kontak dengan pesakit atau petugas PSHMSB,” katanya menerusi kenyataan hari ini.

PSHMSB berkata, pihaknya sudah mengambil semua langkah berjaga-jaga yang perlu, demi keselamatan pesakit, pelawat, doktor dan petugas, yang amat penting bagi mereka.

“PSHMSB akan terus bekerjasama dengan KKM bagi langkah selanjutnya yang mungkin diperlukan.

“Bagi operasi di hospital pula, ia kekal seperti biasa, dan pesakit akan terus dengan pelan penjagaan sedia ada di hospital dengan mematuhi semua langkah-langkah keselamatan,” katanya.


Tommy Thomas dakwa dapat sokongan pemimpin DAP jadi AG

BANGI, 20 Jamadilakhir 1442H, Selasa – Tan Sri Tommy Thomas mendakwa, mendapat sokongan pemimpin veteran DAP, Lim Kit Siang dan mendiang Karpal Singh – sebelum Pilihan Raya Umum ke-13 (PRU13) – untuk dilantik jawatan Peguam Negara sekiranya pembangkang menang.

Dalam memoirnya yang baru dilancarkan, Tommy menceritakan bagaimana beliau bertemu dengan Allahyarham Tun Salleh Abas untuk mendapatkan sokongan PAS dan Presiden PKR, Datuk Seri Wan Azizah Ismail ketika itu.

Walaupun gabungan pembangkang dipanggil Pakatan Rakyat, Tommy mendakwa dalam bukunya bahawa beliau disebut sebagai ‘calon terkemuka untuk jawatan Peguam Negara sekiranya Pakatan Harapan menang pada PRU13’, pada 2013.

Tommy bagaimanapun tidak mengenal pasti mereka yang menamakannya sebagai ‘calon terkemuka’ tetapi menyebut ianya ‘kawan lama.’

Bekas Peguam Negara itu mengimbas kembali bagaimana beliau pernah mengunjungi mendiang Karpal di pejabatnya di Pudu sebelum 2013 untuk bertanya sama ada Karpal turut ingin bertanding untuk jawatan yang sama.

“Saya kemudian bertanya adakah dia ingin menjadi Peguam Negara, dan dia menjawab ‘tidak’. Saya kemudian memberitahu keinginan saya untuk menjadi Peguam Negara kepadanya.

“Karpal memberitahu dia akan menyokong pelantikan saya sepenuhnya, dan dia akan segera menyatakannya kepada rakan baiknya dan pemimpin DAP, Lim Kit Siang. Dipersetujui perkara itu akan dirahsiakan,” katanya.

Tommy berkata, pembangkang ‘tidak memenangi kerusi yang cukup untuk membentuk kerajaan Persekutuan pada 2013.’

“Oleh itu, pencalonan saya tetap menjadi rahsia, yang diketahui oleh beberapa orang sahaja,” katanya.

Tommy berkata, pemilihan Tun Dr Mahathir Mohamad ‘sebagai pemimpin Pakatan Harapan untuk bertanding pada PRU14 memberi kesan mendalam kepada peluang beliau menjadi Peguam Negara.’

Beliau kemudian menceritakan mengenai ‘hubungan kacau bilau’ dengan Dr Mahathir dan bagaimana hubungannya dengan bekas peguam Dr Mahathir, Matthias Chang membantu membuka pintu untuk beliau mendekati PM ketujuh pada 2015 berhubung isu 1MDB dan reformasi undang-undang.

Thomas menambah, ketika PRU14 menghampiri tahun 2018, isu pelantikan Peguam Negara sekiranya Pakatan Harapan menang dibangkitkan lagi.

“Saya memberitahu Zainur (Zakaria) dan Ambiga (Sreenivasen) mengenai perbincangan saya dengan Tun Salleh dan Karpal Singh pada tahun 2013 dan sokongan mereka untuk pelantikan saya. Itu menyelesaikan masalah.

“Beberapa hari kemudian, Zainur, Ambiga dan saya mengunjungi Tun di pejabatnya. Zainur membicarakan peranan penting yang akan dimainkan oleh Peguam Negara baharu dalam pentadbiran Pakatan Harapan. Tun bersetuju dan secara khusus menyebut isu 1MDB.

“Kemudian Zainur mengesyorkan pelantikan saya, memuji pencapaian saya dan menyatakan bahawa saya akan menjadi calon yang ideal. Ambiga dan saya diam, begitu juga Tun,” katanya.

Beliau kemudian bercakap bagaimana Pakatan memenangi PRU14 dan Dr Mahathir melantiknya sebagai Peguam Negara, walaupun ‘mendapat tentangan daripada Yang di-Pertuan Agong’, yang merupakan Sultan Muhammad V pada masa itu.

“Tun mengatakan bahawa beliau tidak beranjak untuk melihat pelantikan saya, dan saya menyerahkan perkara itu kepadanya,” katanya.

Tommy berkata, beliau satu-satunya nama yang dikemukakan Dr Mahathir ke Persidangan Raja-Raja Melayu, mereka tidak mempunyai pilihan selain setuju.